amanoisuno/poet huggingface dataset:
偈頌 九 文偃
話盡途中事，言多何省機。貴人言是妙，上士見知虧。
偈頌 十 文偃
大道何曾討，無端入荒草。卷來復卷去，不覺虛生老。
偈頌 十一 文偃
喪時光，藤林荒。圖（《僧寶傳》作「徒」）人意，滯肌尩。
偈頌 十二 文偃
舉不顧，即差互。擬思量，何劫悟。
偈頌 十三 文偃
咄咄咄，力韋（《僧寶傳》作「目」）希。禪子訝，中眉垂。（並同前）。
偈頌 十四 文偃
不露鋒（《五燈會元》卷十五作「風」）骨句，未語先分付。進步口喃喃，知君大罔措。（見同前書卷下）。
偈頌 十五 文偃
雲門顧鑒笑嘻嘻，擬議遭渠顧鑑咦。任是張良多智巧，到頭於是也難施。（《禪林僧寶傳》卷二）。
北邙行 文偃
前山後山高峨峨，喪車轔轔日日過。哀歌幽怨滿巖谷，聞者潛悲《薤露歌》。哀歌一聲千載別，孝子順孫徒泣血。世間何物得堅牢，大海須彌竟磨滅。人生還如露易晞，從來有會終別離。苦海哀傷不暫輟，況復百年驚夢馳。去人悠悠不復至，今人不會古人意。栽松起石駐墓門，欲爲死者長年計。魂魄悠揚形化土，五趣茫茫井輪度。今人還葬古人墳，今墳古墳無定主。洛陽城裏千萬人，終爲北邙山下塵。沉迷不計歸時路，爲君孤坐長悲辛。昔日送人哭長道，今爲孤墳臥芳草。妖狐穿穴藏子孫，耕夫撥骨尋珠寶。老木蕭蕭生野風，東西壞冢連晴空。寒食已過誰享祀，冢畔餘花寂寞紅。日月相催若流矢，貧富歸愚盡如此。安得同遊常樂鄉，縱經劫火無生死。（見明焦竑《焦氏類林》卷八）。
頌雲門三句語（幷餘頌八首） 函蓋乾坤 緣密
乾坤並萬像，地獄及天堂，物物皆真現，頭頭總（《天聖廣燈錄》作「用」）不傷。
頌雲門三句語（幷餘頌八首） 截斷衆流 緣密
堆山積嶽來，一一盡塵埃。更擬論玄妙，冰消瓦解摧。
頌雲門三句語（幷餘頌八首） 隨波逐浪 緣密
辯口利舌間，高低總不虧。還如應病藥，診候在臨時。
頌雲門三句語（幷餘頌八首） 三句外別置一頌（《古尊宿語錄》作「問」） 緣密
當人如舉唱，三句豈能該。有問如何事，南嶽與天台。。
頌雲門三句語（幷餘頌八首） 褒貶句 緣密
金屑眼中翳，衣珠法上塵。
頌雲門三句語（幷餘頌八首） 辨親疎 緣密
黑豆未生前，商量已成顛。更尋言語（《天聖廣燈錄》作「句」）會，特地隔西天。
頌雲門三句語（幷餘頌八首） 辨邪正 緣密
罔象談真旨，都緣未辨明。守他山鬼窟，不免是精靈。
頌雲門三句語（幷餘頌八首） 通賓主 緣密
自遠趨風問，分明向道休。再三如不（《天聖廣燈錄》作「未」）曉，消得箇非遙。（《天聖廣燈錄》作「更搖頭」）。
頌雲門三句語（幷餘頌八首） 擡薦商量 緣密
相見不揚眉，君東我亦西。紅霞穿碧海，白日繞（《天聖廣燈錄》作「照」）須彌。
頌雲門三句語（幷餘頌八首） 提綱商量 緣密
若欲正提綱，直須大地荒。欲來衝雪刃，不免露（《天聖廣燈錄》作「碎」）鋒鋩。
頌雲門三句語（幷餘頌八首） 據實商量（《天聖廣燈錄》作「據實話會」） 緣密
睡來合眼飯來餐，起坐終諸（《古尊宿語錄》作「須」）勿（《天聖廣燈錄》作「無」）兩般。同道盡知言不惑，十方剎土目前觀（《天聖廣燈錄》作「看」）。
頌雲門三句語（幷餘頌八首） 委（《天聖廣燈錄》作「迂」）曲商量 緣密
得用由來處處通，歸機施設認家風。揚眉瞬目同（《天聖廣燈錄》作「開」）一眼，竪拂敲牀爲耳聾。（以上十二首均見《大正藏》第四十七冊及《古尊宿語錄》卷十八收宋守堅輯《雲門匡真禪師廣錄》卷下。《天聖廣燈錄》卷二十一以爲鼎州普安道禪師作，道禪師爲緣密之法嗣。）。
疊秀山 周渭
平生賦性愛觀瀾，今日登臨疊秀山。天錫卦爻分象外，地將圭笏出人間。昭州本遶孤城小，五嶺山高衆垤難。極且紫宸何處是，碧雲深處珮珊珊。（見《粤西詩載》卷十三）。
遊兼山 周渭
插空峭壁白雲迷，獨上高巔萬象低。一路接天連楚界，兩峰拔地鎮南夷。泉飛石澗遊魂冷，風捲松濤匹馬嘶。踏破層崖心未折。鳳凰山後鷓鴣啼。（見光緒十五年陸履中纂《恭城縣志》卷四）。
偈 智寂
以字不是八不成，森羅萬像此中明。直饒巧說千般妙，不是謳阿（一作「漚和」）不是經。（見《景德傳燈錄》卷二十二、《五燈會元》卷十五）。
送郡太守 胡君防
桄榔雨醉江城夜，橄欖風吟野驛秋。
咸陽閒望 胡君防
樓臺舊地牛羊滿，宮殿遺址禾黍平。
水邊 胡君防
島日斜明僧寺閣，汀雲低影客船窗。。
句 胡君防
水邊閑詠處，雲島月斜明。（均見《粤詩蒐逸》卷一引《連州志》本傳）（按：胡君防另有《贈魏野處士》詩，知宋真宗初尚在世。）。
葛藤歌 朗上座
阿呵呵，是什麽，聽向精靈窟裏坐。朕兆生兮與未生，驀口摑弓無罪過。如今口使誰人摑，縱使摑弓復何責？除是知音同道流，未言已過新羅國。乾坤大地本來虛，靡用觀空作意除。作意除兮終不了，還似霜鉤釣火魚。恨余數載勤勞苦，爲剖玄中一玄語。明明玄自不玄玄，更尚玄中求玄悟。無法迷人及悟人，忽於平地致難辛。丈夫須稟天生格，蹋破虛空莫問津。單刀秀句枉施設，剜肉成瘡向誰說？直鐃講得石點頭，終歸不離水中月。更言者箇是如來，誑他自誑苦哀哉！若也不信葛藤語，一任青天掣電雷。余家一任青天笑，碧落浮雲徒浩浩。解說刀兮口不傷，今古豈無言語道。閑來把筆動毫鋩，不欲{眉肩}然佇寂鄉。無事強生多種解，爭如無事且尋常。且尋常，猶被虛真笑一場。可憐好箇究全子，喚作究全早壓良。默不是，語乖張，到此分明總是狂。爲報諸方毳侶道，最好波斯入大唐。（《天聖廣燈錄》卷二十。）。
落星寺 齊己
此星何事下穹蒼，獨爲僧居化渺茫。樓閣兩回青嶂冷，軒窗風度白蘋香。經秋遠鴈橫高漢，䫿風寒濤響夜堂。盡日憑欄聊寫望，頓疑身忽在瀟湘。
西林水閣 齊己
松楸連塔古，窗檻任閑開。水遶清陰裏，人從熱處來。噪風蟬帶鶴，欹樹石兼苔。向曉東林下，遲遲捨此廻。（以上二首均見《吉石庵叢書》本《廬山記》卷四）。
題天門山 齊己
可憐宋玉多才思，不見天門十六峰。（見《輿地紀勝》卷七十《澧州》）。
送人歸吳 齊己
比說歸耕釣，迢迢向海涯。春寒游子路，村晚主人家。野岸紛垂柳，深山綠過茶。重尋舊鄰里，菱藕正開花。（影印文淵閣《四庫全書》本《白蓮集》卷一）（按：《全唐詩》卷八三八收此詩缺六字，今重錄。）。
寄王振拾遺 齊己
折檻意何如？平安信不虛。近來焚諫草，深去覓山居。志定榮枯外，身全寵辱餘。分明知在處，難寄亂離書。（同前。）（按：《全唐詩》卷八三八收此詩缺九字，今重錄。）。
送[韓]（劉）（據詩意及《白蓮集》卷九改）蛻秀才赴舉 齊己
百發百中技，長[楊]（陽）獻賦年。丹枝如技分，一箭的無偏。文物兵銷國，關河雪霽天。都人看春牓，韓字在誰前。（同前）（按：《全唐詩》卷八三八收此詩缺五字，今重錄。）。
寄勉二三子 齊己
不見二三子，悠然吳楚間。盡應生白髮，幾箇在青山。暇日還宜愛，餘生莫放閒。君聞國風否？千載詠關關。（同前）（按：《全唐詩》卷八三八收此詩缺七字，今重錄。）。
與張先輩話別 齊己
爲子同志者，各自話離心。及第還全蜀，遊方歸二林。巴江經峽漲，楚野入吳深。地日傳消息，東西不易尋。（同前卷二）（按：《全唐詩》卷八三九收此詩缺五字，今重錄。）。
渚宮莫問詩一十五首之十一 齊己
莫問休貪戀，浮雲逐性情。人間高此道，禪外剩他名。夏雨松邊坐，秋光水畔行。更無時忌諱，容易得題成。（同前卷五）（按：《全唐詩》卷八四二收此詩缺六字，今重錄。又《全唐詩》卷八四一收《還族弟卷》第五句缺一字，前引四庫本《白蓮集》卷四作「詣」，《四部叢刊》本作「苦」。卷八四三《聞西蟾從弟卜巖居嶽詩有寄》第八句缺一字，四庫本《白蓮集》卷六作「總」。）。
古松 齊己
雷電不敢伐，鱗皺勢萬端。蠹依枯節死，蛇入朽根盤。影浸僧禪濕，聲吹鶴夢寒。尋常風雨夜，應有鬼神看。（《分門纂類唐歌詩》殘本卷九五《草木蟲魚類》七）。
句 一 齊己
翠樓春酒蝦蟆陵，長安少年皆共矜。（《升庵詩話》卷十三。以上二則承周介民同志告知。）。
句 二 齊己
相思坐溪石，微雨下山嵐。（見《吟窗雜錄》卷十五）（按：《全唐詩》卷八四七收二句，缺三字，今重錄。）。
入道淺深頌 一 竟脫
露柱聲聲喚，猢猻繩不斷。中下莫知由，上士方堪看。。
入道淺深頌 二 竟脫
露柱不聲喚，猢猻繩子斷。上士笑呵呵，中流若爲見。
入道淺深頌 三 竟脫
猢猻與露柱，未免東西步。任唱太平歌，徒話超佛祖。
入道淺深頌 四 竟脫
我見匠者誇，語默玄妙句。不善本根源，巧布祗園事。
入道淺深頌 五 竟脫
少室與摩竭，第代稱揚許。我今問汝徒，誰作將來主。（見《景德傳燈錄》卷二十九，原署「敬脫和尚」。）。
寄南平王 懷濬
馬頭漸入揚州路，親眷應須洗眼看。（見《太平廣記》卷九十八引《北夢瑣言》、《宋高僧傳》卷二十二《晉巴東懷濬傳》）。
荆臺（題擬） 孫光憲
百尺荆臺草徑荒，如何前日謂雲陽？古今不盡遷移恨，依舊臺邊水渺茫。（見《輿地紀勝》卷六四《江陵府》）。
句 孫光憲同寮
科松爲落花。（見《北夢瑣言》卷二）。
法身頌 慧堅
扶桑出日頭，黃河輥底流。六六三十六，陝府出（《五燈會元》作「灌」）鐵牛。（《天聖廣燈錄》卷二十四、《五燈會元》卷十四。）。
寓玉局山寺感懷 杜光庭
一年一度喜春光，及至秋來又感傷。白日似風留不住，青春如水去何忙。眼前有路同歸路，身在他鄉憶故鄉。若不傾心向真宰，也應憔悴鬢成霜。（見民國五年刊周宗麟纂《大理縣志稿》卷三十。）。
詩 杜光庭
五百年中降嶽靈，神仙風骨鶴儀形。劍光帶日衝南斗，鵬翼翻雲起北溟。（見《錦繡萬花谷》卷二十三。）。
生死歌訣 一 杜光庭
切脈定知生死路，但向止濇中取。看取濇脈喻止代，此是死期之大槩。濇脈喻外有形證，未可斷他殂大命。若無形證與代同，尺部見之皆死定。欲知死期何以取？古賢推定五般土。陽土須知不過陰，陰土遇陽當細數。四季中央戊己同，萬物憑土以爲主。孤陽寡陰即不中，譬取鰥夫及寡婦。假如申年腎代止，十投一歲分明主。尺部失主鬼稱尊，其人子年夏季死。鬼賊脈在一年內，此事人間盡稱會。春得肺脈死庚辛，愚者反嫌藥不對。叔和謌訣精微，但何其中尋取義。尺部伏似樹無根，陰毒傷寒合其類。回陽着文後仍看，切骨若無堪下淚。若人六脈動搖搖，又怕其中無胃氣。屋漏雀啄惡見脾，餘部見之皆不畏。死期常例有多門，彈石解索須細論。此候不逾於一季，姻親泣送葬孤墳。鰕遊若也及魚翔，一氣之期即不長。十五日中尋鬼賊，水一火二木三量。金四土五數已實，各隨部位好參詳。每季土王十八日，此法古今永無失。黃帝一法四分三，一法亦云三十日。隨分遠近各不同，藏在玉函誇祕密。唯有傷寒最無定，汗吐下後脈須靜。忽然相反即難醫，外邊有怕乖形證。脈息至少冷虛憊，至多熱壅水爲怪。補虛瀉實更仍前，見此分明還可駭。上醫四事盡須諳，脈病證治要相參。有一乖違難措手，此即難醫大不堪。更有久病及暴病，大都要知消詳慣。久病脈變即不中，死候當須宜早辨。暴病脈變亦多端，或善或惡依法看。脈病相違即不效，要知大命必須𢬵。關前爲陽關後陰，婦人反此是冠簪。乘凌覆溢相侵奪，榮衛調和理更深。欲識童男與童女，訣在寸關幷尺裏。自然緊數甚分明，都緣未散精華氣。小兒脈氣似大人，老少相違即不起。本經自病最難醫，縱療何年有瘥時。間藏七傳無外證，強將元散與扶持。傷寒中風自難看，指下逢之脈繚亂。合吐即瀉即非良，汗脈見時須發汗。雖然得汗狀如珠，密密鋪排在病軀。此候不堪休胗脈，其人朝夕命疕殂。但於弦鈎毛石中，此狀見之當病劇。徒誇五色大還丹，若願痊除空費力。更有死脈多般樣，難經細說那志向，從上損下死即遲，死脈多從下損上。連傳五臟死疾時，一朝炁少志調養。再損之時促命期，如逢真箇堪惆悵。病候脈狀多中取，要知大抵開門戶。有一乖違即不中，但看強者推爲主。復有久病更難看，或與健人脈一般。忽然加至脈飜雙，結托尋衣好買棺。若遇風疾及勞疾，妙法看時如抵聖。風疾脾緩空費力，勞極心數命難存。風疾無令脈至遲，勞疾至多藥無應。傷寒中風得死脈，但將真藥與瓷闘。藥靈病退脈須和，脈若準前命難救。如此定知生死期，可作醫家箕本柄。若能指下悟元機，便是靈臺掛明鏡。
生死歌訣 二 杜光庭
脈分虛實爲君說，弦數沉被幷冷熱。關前陽脈數弦浮，關後陰沉遲細脈。浮弦而數熱兼風，沉細爲寒氣上攻。陽浮爲表陰沉裏，尺寸關中看子細。學者要知生死期，九恠脈中定凶吉。結促牢代四脈者，可取死生期歲月。假令四十動一止，一臟無炁死之義。三十動中一止時，三歲二臟死無炁。脈來十動一止之，一歲死期堪下淚。若還十動不滿者，動胖炁衰人不起。須當以日定死期，蓋爲動中不應指。三元正氣難拘束，魂魄冥冥隨風去。一呼三寸陽炁出，一吸復然陰炁入。陰陽呼吸定息勻，來往升降中不息。肝脈達而風炁生，腎水下而雨滋濕。肺炁清汽上屬天，地炁濁而通其嗌。脾司出納象谷空，雷動於心聲霹靂。水谷包容腸胃間，六經爲川流不息。陽爲形表血爲陰，精氣爲榮悍爲衛。絡有十五經十二，上應周天下臨地。水漏百刻運流行，與周天度爲綱紀。手足陽明江海水，天蝎金牛幷豫冀。太陽手足合清淮，天秤白羊充淮裏。陰陽人馬對寅申，燕益渭漯水氣深。太陰巨蟹幷磨蝎，丑未湖河水難竭。寶瓶獅子對周齊，汝水三河合應之。巳上楚宮屬雙女，亥上雙魚時掉尾。十二脈中合經水，內外相輸爲表裏。人身血氣要充盈，六脈無邪無病體。火之精氣主生神，水氣充盈生志意。復胗濇脈何部中，敗血折精之脈候。唯有三秋乃應時，餘月見之皆惡候。洪鈎夏脈居寸口，堪笑愚夫多不曉。脈若俱洪不帶鈎，鈎不外匯時血常走。秋脈微毛若無濇，病者多應命單得。設然肺部胗見之，濇謂秋中多結脈。嚴冬尺脈要弦沉，腎部無邪體炁清。忽然弦大多虛候，夢中涉水鬼隨人。春怕庚辛秋丙丁，微毛洪數病相侵。玉函歌訣最玄微，俗眼庸人難探頤。若能精向義中求，審察元通神可比。。
生死歌訣 三 杜光庭
浮弦多是風頭痛，積聚體疼胸膈噎。緊實號爲寒熱證，澁瀉煩燥小便澁。芤脈蓋因陽耗散，鼻衂無時精炁竭。脈沉兼优是重陰，氣刺胸膨癥塊結。風寒相傳脈浮遲，外受寒邪內風熱。肺受風寒痰欬嗽，左手見之心戰佚。弱而兼濡是陽虛，汗出憎寒炁羸劣。風濕風溫及濕溫，脈候交差要分別。汗無重汗耳無知，妄語無瘖各部委是暍。洪數脈來陽氣盛，目赤舌乾唇破裂。浮而兼緊腎之虛，溫助寒邪益精血。陽絕尺中脈細微，針灸勿令精炁絕。促結代脈是脾虛，若見之時難救得，女人尺中須要盛，浮細沉遲是虛證。忽然胗得寸中盈，六部無邪身有孕。童女童男何以別？須看天真無損缺。大凡童子脈來沉，童女尺中洪拍拍。男子婦人精血衰，假饒覆溢脈無回。一呼四至爲平脈，一呼一至死相催。傷寒舌黑洗不紅，藥洗分明定吉凶。汗若脈和無惡候，脈如躁疾命將殂。中風目閉口開者，喉中拽鋸炁不敷。脈若洪弦由可救，浮大多應命不甦。男女五勞洪數脈，定知不久炁長吁。大抵七表八裏脈，相連九道作程途。表裏脈分輕重病，九怪傳來病不舒。胗脈要分輕與少，始知生死可枝梧。浮洪短促爲陽弱，沉細兼長陰有餘。如此分張輕重斷，豈同俗眼一凡夫。六部鬼賊是如何，造化陰陽事更多。心火怕逢沉滑脈，肺金猶怕浮洪克。唯有脾元惡木侵，四時寄旺本無形。甲乙最嫌金炁重，腎中脈緩水無盈。一位克重當須斷，二位克重却分輕。三位克時難救療，縱然暫醒必歸冥。水火相臨分上下，金木相侵事必凌。水土二宮俱要靜，一宮有克少安寧。高士要知刑克賊，孰能考究記心經。春怕庚辛秋惡候，夏嫌水氣火相刑。刑剋只分輕與重，自然切脈甚精明。左手胗得重病脈，右手脈候却調勻。只斷脈中須應病，故知命脈得和平。假此一例餘倣此，醫門學者要勞心。（以上三首均見《宛委別藏》影寫本杜光庭《廣成先生玉函經》。）。
壽鄧將軍 一 杜光庭
文星一夜動天關，此日真仙降世間。千里光華蟾影滿，九臯空闊鶴情閑。臨戎暫許分憂寄，入相看隨急詔還。自愧嘉辰無異禮，祇將吟咏祝崇山。
壽鄧將軍 二 杜光庭
當年五百合生賢，自入青雲更不還。嶽氣此時來世上，文星今日到人間。降因天下悲姚宋，出爲儒門繼閔顏。惟有感恩無路報，一生傾酒祝南山。（影印本《詩淵》第六冊第四五四○頁。）。
太陽真君呪 杜光庭
東望扶桑宮，稽首朝鬱儀。太陽洞明景，寥寥何所思。令我拜金色，候天望英姿。皇華將玉女，臨軒降此時。
太陰真君呪 杜光庭
仰望顧八表，惟月孕陰精。中有大素皇，夫人駕綠軿。曜華光二極，混明照三清。慇懃求志道，五色下來迎。
木德星君呪 杜光庭
歲星乘木德，展望耀東鄉。淩天姿潤澤，正色滉明皇，尋華歌浩漾，擲水詠芝芳。經時頻禱祝，獲福自然長。。
火德星君呪 杜光庭
芒角森龍鳳，威光叱十方。丹罡耀午夜，朱火焰三邊。晶明符正炁，劍戟炴兵權。欃槍應滅跡，孛慧敢當前。
金德星君呪 杜光庭
太白淩清漢，騰霜耀素英。亭亭浮瑞彩，皎皎盛長庚。鋒高能禦寇，色潤每降兵。推窮符曆數，合道與長生。
水德星君呪 杜光庭
妙哉符五炁，彷彿見真門。嵯峨當丑位，壬癸洞靈君。分輝凝皎潔，盻蠁赴思存。仙歌將舞蹈，良久下金天。
土德星君呪 杜光庭
高穹符戊己，藏陸起重霄。五行尊暗曜，九土見光昭。甘石推留伏，陶巫筭深寥。上仙垂雨露，伏地禮空謠。
羅㬋星君呪 杜光庭
神首循黑道，冥冥超至靈。晴明期朔望，陽德晦陰精。高鎮黃旛闕，矛戟耀霜鈴。志心伺多福，稽首諷真經。
計都星君呪 杜光庭
處暗表陰德，豹尾鎮星宮。怒指摧山嶽，權雄暝太空。龍蛇生怪狀，變異忽昏濛。主人長壽榮，禳應在恪恭。
紫炁星君呪 杜光庭
授制宗元帝，含精耀紫微。陰陽乘運極，幽顯閟靈機。玉輿登馬漢，金鈴布斗飛。四宿循周度，九土尊天威。
月孛星君呪 杜光庭
太陰光玉緯，精魄育羣生。青桂黃華輔，鬱羅保素靈。毛頭分怪狀，彗尾或潛經。舍次流災房，齋修洞香冥。
本命呪 杜光庭
本命尊威赫，元辰位豹宮。三元分品秩，六十衛躔躬。仙吏牌神化，真官亦治功。人倫無貴賤，終始賴含洪。（《正統道藏》本杜光庭《道門科範大全集》卷四八。）。
賀府主令公甘雨應祈 杜光庭
一炷名香達杳冥，旋聞風雨應精誠。染來山嶽千重翠，洗盡塵埃六合清。不獨旱苗蘇壠畝，便期嘉穀遍寰瀛。須知至理調元化，丞相爲霖致太平。（宋呂祖謙《詩律武庫後集》卷十。）。
詩 杜光庭
數聲鷄唱錦夢樓，引得春風散錦川。星斗似沈初報曉，羽儀如畫已朝天。翠華尚未離三蜀，白日那堪又一年。秖如明時位多感，瑤爐重炷祝堯烟。（宋無名氏《翰苑新書前集》卷六十三。《分門纂類唐宗時賢千家詩選》卷十六聞人祥正《集句》引首句。）。
通玄讚八首 一 杜光庭
至道常虛寂，玄化應真精。分神通一切，凝景在三清。恍惚生有象，沖寞見無形。逐運開緣會，因機說娒對。修之登景漢，慢之墮幽囹。天女散金華，神童唱玉聲。十華迴寶蓋，九鳳遏雲營。若能弘至賾，家國悉安寧。
通玄讚八首 二 杜光庭
五億諸天界，三千道境中。是非更有待，生死互無窮。妄起貪瞋獄，虛成殺害宮。謬言人我異，安知彼此同。六骸俱不實，萬法悉歸空。體道煩惱盡，心與色塵終。未能求解脫，常只處攀籠。若欲常自在，稽首至道宗。
通玄讚八首 三 杜光庭
天堂與地獄，凡夫及聖人。悉從方寸起，非復有餘因。悟則聰明友，迷爲愚瞽隣。苦魂服務有識，罪魄亦含神。何爲沈惱難，良由不信真。棄此身上寶，染彼世間塵。既依流浪海，還沒死生津。若欲渡此苦，安坐自觀身。
通玄讚八首 四 杜光庭
善哉元始尊，慈悲度一切。德出虛空表，功滿塵沙界。廣說大乘經，發生無上慧。輪迴周億劫，教化通三世。精貫有形中，妙窮無色際。迹遍方方域，道應天天帝。權實度天人，機緣隨巨細。神用難可窮，方圓無不制。
通玄讚八首 五 杜光庭
罪福猶鏡象，生死若輪迴。但觀明裏去，誰識暗中來。未慕三天闕，唯愁五苦臺。罪魂隨運盡，幽魄應緣開。精氣空浮爽，形骸久化灰。且甘爲鬼質，誰念入仙胎。徒願青書錄，終悲黑簿催。法輪難再覩，長夜足堪哀。
通玄讚八首 六 杜光庭
我身良可惜，宜各修生道。孰云白玉芝，多蒔黃金草。結志行六度，專心論三寶。白元來降接，赤子常攜抱。朽年慙晚學，壯歲須及早。知足自逍遙，貪榮更憂惱。坐觀環堵大，靜覺乾坤小。守一若無移，終天豈云老。
通玄讚八首 七 杜光庭
三千分世界，五億化諸天。一一開淨域，方方有聖緣。九光生院草，七寶滿池蓮。行館排朱日，飛臺映紫泉。燒香皆玉女，說法盡神仙。梵引九嘯鳳，鑪飄五色烟。稽首虛皇闕，歌詠太上前。慎莫忽宿命，當須信福田。
通玄讚八首 八 杜光庭
道化三元布，神凝萬像分。龍漢開玄籙，天書下赤渾。應期鏗法鼓，隨方啓妙門。太上垂至賾，威德被乾坤。神經三一侍，妙理五千文。字列金華府，名傳玉帝君。心中生寶日，身上起羅雲。十仙何足友，載刼乃長存。
授經讚 杜光庭
飄飄太虛嶺，流景在上玄。經始無終劫，常保天地人。國主學理世，道士誦得仙。賢者今奉受，依法以相傳。時無至德子，保秘不妄宣。宗之昇太清，棄之墮九泉。我說無爲道，沖寂得自然。
光明讚 杜光庭
立功須及早，學道亦當時。晝夜宜勤學，發意莫狐疑。燒香常禮拜，誦經恒奉師。勇猛加精進，專誠無想思。四等將六度，三奔與五雌。洗塵入空寂，虛心將自持。唯期不轉退，豈爲人所嗤。若能如是者，朝夕自仙飛。
真人讚六首 一 杜光庭
大道難無甚，可以有情求。佇駕空洞中，迴眄翳滄流。淨明三界外，蕭蕭玉京遊。自無玄挺運，誰能悟冥趣。落落天漢澄，俯仰即虛柔。七玄散幽夜，返胎順沈浮。冥期苟潛凝，陽九無虞憂。覩此去來會，時復爲淹留。外身而身存，真仙會良儔。
真人讚六首 二 杜光庭
亹亹玄中趣，湛湛清漢波。代謝若旋環，椿木不改柯。靜心念至真，隨運順離羅。感應理常通，神適逮自徂。澹游初無際，繁想洞九遐。飛根散玄葉，理返非由他。常能誦玉章，玄音徹霄霞。甲申洪災至，椌翮王母家。永享無終紀，豈知年劫多。
真人讚六首 三 杜光庭
玄者七寶林，十華幷彌羅。紫烟冠靈暉，雲京秀玉阿。上有福德堂，宮室互參差。皆是清信士，真仙飛天家。三界通玄路，五道清不邪。善緣應根生，累功享福多。牽對相尋續，大法諒不虛。無有萬年人，皆與劫同徂。依依歡樂世，發言成詠歌。此世歡無極，常奈來運何。
真人讚六首 四 杜光庭
八觀因緣門，四福從中生。時見有心者，思悟感天靈。吾今爲是故開說真妙經。如從經中言，憶劫皆受榮。習道行勸戒，以經度我形。思念宿命根，洗拔先身嬰。超越過三羅，八難於是冥。
真人讚六首 五 杜光庭
魂返入定質，神操從是榮。滅度如蛻胞，曠朗覩八清。轉輪得神仙，由我改心精。受報無窮量，志定入福庭。七十二相好，皆從身中明。頂負七寶光，照耀諸天形。雲迅八景輿，風迴匡縁軿。昇入玄玄門，期樂樂未央。。
真人讚六首 六 杜光庭
妙通轉我神，弘普無量功。道成天地初，輪化發九重。滅度歷生死，緣對各有宗。孰悟去來苦，形魂無始終。積善隆福基，身拔五難鋒。脫離三亞道，蕭蕭入閑堂。念度無邊境，思定感神通。法輪三度迴，輔我高仙功。迴我大椿步，飄昇太極宮。
奉戒讚 杜光庭
奉戒爲身寶，永劫享靈期。虛心會虛寂，精感在精思。九鸞陪玉軼，八鳳薦金芝。青童歌妙曲，玄女唱清詞。神尊示光景，太上湛希夷。天華雜香起，法雨散靈滋。勤苦修生道，翹想作仙基。精誠如不怠，鶴駕自當之。（以上十七首，均見《正統道藏》本杜光庭《太上三洞傳授道德經紫虛籙拜表儀》。）。
受送頌 杜光庭
此法甚高妙，免汝九祖役。是其人不授，令人與道隔。非人而輒授，見世被考責。死墮三途獄，萬劫悔無益。（《正棄道藏》本杜光庭《太上三五正一盟威閱籙醮儀》。）。
天壇王屋山聖迹頌 杜光庭
王屋天壇福地玄，清虛小有洞天仙。無鄰勝境於人物，石感神通古今傳。（《正統道藏》本杜光庭《天壇王屋山聖迹記》。）。
句 一 杜光庭
五行正氣產黃花。（宋史鑄《百菊集譜》卷六集句引。）。
句 二 杜光庭
天地西南思早蟾，弓門環盡勢纖纖。（元刻本林楨《聯新事備詩學大成》卷一。）。
句 三 杜光庭
可惜年華容易過。（胡偉《宮詞》。）。
步虛詞 一 杜光庭
旋行躡雲綱，乘虛步玄紀。吟詠帝一尊，百關自調理。俯命八海暗示，仰攜高仙子。諸天散香花，蕭然靈風起。宿願定命根，故致標高擬。歡樂太上前，萬劫猶未始。
步虛詞 二 杜光庭
嵯峨玄都山，十方宗皇一。岧岧於寶臺，光明焰流日。煒燁玉林華，蒨璨耀朱實。常念餐元精，鍊液固形質。金光散紫微，窈窕大乘逸。
步虛詞 三 杜光庭
俯仰存太上，華景秀丹田。左顧提鬱儀，右盼攜結璘。六度觀梵行，道德了袒新。宿命積福應，聞經若至親。天扔超世才，樂誦希微篇。沖虛太和氣，吐納流霞津。胎息靜百關，寥寥究三便。泥丸洞明鏡，遂成金華仙。魔王敬受事，故能朝諸天。皆從齋戒起，累功結宿緣。飛行淩太虛，提攜高上人。（《正統道藏》本杜光庭《太上黃籙齋儀》卷一。）。
步虛詞 四 杜光庭
控轡適十方，旋憇玄景阿。仰觀劫仞臺，俯眄紫雲羅。逍遙太上景，相與坐蓮華。積學爲真人，恬然榮衛和。永享無期壽，萬椿所奚足多。（同前卷五。）。
步虛詞 五 杜光庭
大道師玄寂，昇仙友無英。公子度靈符，太一捧洞章。舍利耀所以姿，龍駕倏來迎。天尊眄雲輿，飄飄乘虛翔。香花若飛雪，氛靄茂玄梁。（同前卷六。）。
步虛詞 六 杜光庭
頭腦禮金闕，攜手遨玉京。騫樹圓景園，煥爛七寶林。天獸三百名，師子巨萬尋。飛龍躑躅吟，神鳳應節鳴。靈風扇奇華，清香散人襟。自無高仙才，焉能耽此心。（同前卷七。）。
步虛詞 七 杜光庭
嚴我九龍駕，乘虛以逍遙。八天如指掌，六合何足遼。衆真誦洞玄，太上唱清謠。香華隨風散，玉音成紫霄。五苦一時迸，八難順經寥。妙哉靈寶囿，興此大法橋。（同前卷八。）。
步虛詞 八 杜光庭
稽首禮太上，燒香歸虛無。流明隨手迴，法輪亦三周。玄順四大興，靈慶及王侯。七祖生天堂，煌煌耀景敷。嘯歌冠太漠，天樂適我娛。齊馨無上德，下仙不與儔。妙想明玄覺，詵詵乘虛遊。（同前卷廿二。）。
步虛詞 九 杜光庭
太極分高厚，輕清上屬天。人能修至道，身乃作真仙。行溢三千數，時丁四萬年。丹臺開寶笈，金口爲流傳。（同前卷廿六。）。
步虛詞 十 杜光庭
大梵三天主，虛皇五老尊。尚難窺徼妙，豈復入名言。寶座臨金殿，霞冠照玉軒。萬真朝帝所，飛舃躡雲根。（同前。）。
步虛詞 十一 杜光庭
濛濛如細霧，冉冉曳銖衣。妙逐祥烟上，輕隨綵鳳飛。幾陪瑤室宴，忽指洞天歸。佇立扶桑岸，高奔日帝暉。（同前。）。
步虛詞 十二 杜光庭
旋步雲綱上，天風颯爾吹。飄裾淩斗柄，秉拂揖參旗。獅子銜丹綬，麒麟導翠輜。飛行周八極，幾見發春枝。（同前卷二七。）。
步虛詞 十三 杜光庭
綠鬒巍丹幘，青霞絡羽衣。晨趨陽德館，夜造月華扉。摶弄周天火，韜潛起陸機。玉房留不住，却向九霄飛。（同前。）。
步虛詞 十四 杜光庭
昔在延恩殿，中霄降九皇。六真分左右，黃霧遶軒廊。廣內尊神御，仙兵護道場。孝孫今繼志，咫尺對靈光。（同前。）。
步虛詞 十五 杜光庭
寶籙修真範，丹誠奉上蒼。冰淵臨兆庶，宵旰致平康。萬物消疵癘，三晨放吉祥。步虛聲已徹，更詠洞玄章。（同前卷廿八。）。
步虛詞 十六 杜光庭
宛宛神州地，巍巍衆妙壇。鶴袍來羽客，鳬舃下仙官。玉斝斟元醴，琅函啓大丹。至誠何以祝。四海永澄瀾。（同前。）。
步虛詞 十七 杜光庭
水噀魔宮懾，燈開夜府明。九天風靜默，四極氣澄清。嘯詠朱陵府，翶翔白玉京。至誠何以祝，國祚永安榮。（同前。）。
步虛詞 十八 杜光庭
始青黎元蓋，金香結珠煙。飛晨總翹轡，稽首玉帝前。帝心浩以舒，錫吾《太靈篇》。是謂不滅道，萬天秉吾權。吾行空洞中，下仙昩其淵。（同前卷三十。）。
步虛詞 十九 杜光庭
一炁化之元，邈在兩儀先。寶埒馳金馬，真香噴玉蓮。飛空按龍轡，梵響導芝軿。綿永長春刼，翶翔無色天。初真難曉諭，以此戒中仙。（同前。）。
步虛詞 二十 杜光庭
高真明道德，垂世五千言。解釋慚涼薄，殫誠測妙元。霓旌嚴教典，羽唱徹雲軿。瑞鶴儀空際，祥風拂暑煩。穹窿玆響應，寶祚億斯年。（同前。）。
步虛詞 二十一 杜光庭
華夏吟哦遠，人聲自抑揚。沖虛歸道德，曲折合宮商。殿閣沉檀散，樓臺月露涼。至誠何以祝，多稼永豐穰。（同前卷四十。）。
步虛詞 二十二 杜光庭
天真帝一宮，藹藹冠耀靈。流渙法輪網，旋空入無形。虛皇撫雲璈，衆真誦洞經。高仙凜手讚，彌刼保利貞。（同前卷二四。同書卷九作《三啓頌》。）。
三塗五苦頌八首 一 杜光庭
三才及萬物，倚伏各有靈。終結大刼數，福盡天地傾。往返於五道，苦哉更死生。展轉三塗中，去來與禍幷。
三塗五苦頌八首 二 杜光庭
大賢慎玆戒，忍世念割情。愚夫不信法，罪通常自嬰。吾念世無已，今故重告明。若欲度斯禍，歸命太上經。
三塗五苦頌八首 三 杜光庭
罪福不由他，諒自發爾身。大賢故閉口，欲滅諸根。滅念歸兼忘，倚伏待長泯。弘道以安世，終當見正真。
三塗五苦頌八首 四 杜光庭
淫嫉爲禍首，滅身之至患。食養如斯禍，恐必致天殘。知惡而不革，豈是道所安。懷毒日齋直。令我發長歎。
三塗五苦頌八首 五 杜光庭
宿命有信然，弱喪謂之無。皆欲眼前見，過目即言悠。大賢明道教，慘慽憫頑夫。依依念子苦，勤勤令我憂。
三塗五苦頌八首 六 杜光庭
人命已銷盡，亦猶膏中火。四大暫相寓，五物權時假。盛年當勤學，趣求存無我。福盡身福散，冥冥地獄下。上聖畏是故，尋道度斯禍。
三塗五苦頌八首 七 杜光庭
學仙行爲急，奉戒制情心。虛夷正氣居，仙聖自相尋。
三塗五苦頌八首 八 杜光庭
大賢樂經戒，受之爲身寶。就學早苦晚，治身恨不早。比當被幽賾，倏忽年已老。執卷吟爾極，將更死通惱。吾故及弱齡，棄世以學道。（同前卷五十。）。
解壇頌 杜光庭
太空包有象，至道杳無形。承和通妙氣，應感達中情。倏忽周八極，依稀降萬靈。微香陳素欵，委質表丹誠。遠泛翔鸞蓋，遐攀綺鳳旌。煙宮高鬱鬱，雲閣上亭亭。瓊駕出霄漢，金龍入太清。甘露洽人世，家國悉安寧。
辭三師頌 一 杜光庭
經法隨玄妙，崇奉悉因師。凡欲立善者，咸當禮願之。氣專功易就，心慢侮難追。若能勤繫念，朝日自仙飛。
辭三師頌 二 杜光庭
道以齋爲重，法以朝爲常，不奉不信者，焉能遊帝出。有骨入仙品，自然開紫房。玄女登雲臺，但見金銀堂。是故謝三師，稽首禮虛皇。
辭三師頌 三 杜光庭
岧岧玉京山，玄者何巍巍。真人科虛步，朗朗長夜開。大道由人弘，心至神自歸。修齋行道畢，稽首辭三師。（同前。）。
七真讚 一 杜光庭
太上玄虛宗，弘道尊其經。俯仰已得仙，歷刼無數齡。巍巍太真德，寂寂因無生。霄景結空構，乘虛自然征。日月爲炳灼，安和樂未央。
七真讚 二 杜光庭
學仙絕華念，念念相因積。去來亂我神，神躁靡不歷。滅念停虛閑，蕭蕭入空寂。請經若饑渴，持志如金石。保子飛玄路，五靈度符籍。
七真讚 三 杜光庭
濟我六度行，故能解三羅。清齋禮太素，吐納養雲牙。逍遙金闕內，玉京爲余家。自然生七寶，人人坐蓮花。仰嚼玄都柰，俯酣空洞瓜。容顏曜十日，奚計年刼多。法鼓會天仙，鳴鐘徴大魔。
七真讚 四 杜光庭
靈風扇香華，璨爛開繁衿。太真撫雲璈，衆仙彈靈琴。雅歌三天景，散慧玉華林。七祖升福堂，由此步玄音。前世福未足，斯書邈難尋。信道情不盡，圖飛乃反沈。太上無爲道，弘之在兆心。
七真讚 五 杜光庭
學總之由丹信，奉師如至親。挹景偶清虛，孜孜隨日新。衆人未得度，終不度我身。大願有重報，玄德必信然。陰惡罪至深，對來若轉輪。
七真讚 六 杜光庭
學道甚亦苦，晨夜建福田。種德猶植樹，積簣而成山。子能耽玄尚，飄爾升青天，修是無爲道，當與善結緣。太上至隱書，名曰智慧篇。拔苦其大才，超俗以德真。靈姿世所奇，曄若淵中蓮。
七真讚 七 杜光庭
人行各有本，皆由宿世功。立德務及時，發願莫不從。善惡俱待對，倚伏理難窮。賢士奉法言，道亦在兼忘。解是大智慧，上爲太極公。寶怪罪連玉輿，命駕御九龍。金華擎洞經，捧香悉仙童。嘯歌徹玄都，鳴玉叩瓊鐘。
七真讚 八 杜光庭
竦身淩太清，超景逸紫霄。保無持法網，遊玄極逍遙。萬刼猶昨夜，千春如晨朝。巍峩蔭雲華，手攀寶林條。香烟自然生，玄階與扶搖。靈幡順風散，繁想凝滯時消。滅智弘大混，無爲爲清謠。（同前卷五二。）。
小學仙讚 杜光庭
學仙行爲急，奉戒制情心。虛夷正炁居，仙聖自相尋。若不信法言，胡爲棲山林。（同前。）。
明燈頌 杜光庭
太上散十方，華燈通精誠。諸天悉輝耀，諸地皆朗明。我身亦光徹，五藏生華榮。炎景照太無，遐想被玉京。（同前卷五六。）。
啓堂頌 杜光庭
勤行奉齋戒，誦經制六情。故得乘空飛，耀景上玉清。精心奉經教，吐納練五神。功德冠諸人，轉輪上成仙。（同前卷一。）。
出堂頌 杜光庭
夙世恩德報，道心起然發。身飛昇仙都，七祖咸解脫。（同前。）。
投龍頌 杜光庭
祈真登紫府，告命詣靈壇。玉女謠梵響，金童奏香煙。書名通九地，列字上三天，永享無期壽，剋成高上仙。（同前卷四九。）。
送神頌 杜光庭
渺渺空無象，悠悠感有情。敬則承天貺，泄則被魔精。吉凶隨運起，否泰應緣生。道貴珠玉，神惟在至誠。丹碧盡勤苦，懇欵竭中情。自然通大聖，皆得降明靈。捻香陳所願，稽首冀嘉禎。天尊常寂靜，迴心禮杳冥。（同前卷五十。）。
還戒頌 杜光庭
天尊大慈悲，說戒度衆生。威德被幽顯，果報感神靈。諸天來稽首，羣魔自西形。過去超八難，見在保千齡。齋福行當息，相共送虔誠。流梵逸雲唱，飛香雜煙聲。瓊鳳乘丹輦，金龍駕綠軿。生死皆快樂，家國悉安寧。（同前。）。
三啓頌 一 杜光庭
樂法以爲妻，愛經如珠玉。持戒制六情。念道遣所欲。淡泊正氣停，蕭然神靜默。天魔並敬護，世世享大福。（同上一卷。）。
三啓頌 二 杜光庭
鬱鬱家國盛，濟濟經道興。天人同其願，縹緲入大乘。因心立福田，靡靡法輪昇。七祖生天堂，我身白日騰。（同前卷十一。）。
三啓頌 三 杜光庭
大道洞玄虛，有念無不契。鍊質入仙真，遂成金剛體。超度三界難，地獄五苦解。悉歸太上經，靜念稽首禮。（同前卷十二。）。
楚詞頌 杜光庭
衆生多障難，大道甚矜憐。救度留科戒，咸令懺罪緣。愆辜編地府，釁結已聞天。發露祈真祐，精誠仰聖賢。虔恭禮三寶，願當奏延年。焚詞歸上界，奏名玉帝前。（同前卷四九。）。
六十甲子歌（題擬） 一 杜光庭
甲子秋，耕民懷苦憂。禾苗不成實，災厄害田疇。但看入秋後，高田不可守。辛苦臨冬春，父子離鄉走。兄弟成路人，妻子爆糊口。萬姓悉災迍，民隨千里走。。
六十甲子歌（題擬） 二 杜光庭
乙丑春，瘟災害萬民。夏首災疫起，偏傷楚魯人。家類悉糊口，吳地又分張。民奔千里外，六畜悉逢殃。高田但種植，低處傷苗秀。災疫如去年，不得歸家守。
六十甲子歌（題擬） 三 杜光庭
丙寅首，猛獸成羣走。四海悉揚波，源野連山阜。高田宜種植，領畔幷山阜。但看四五月，衆魚庭前走。
六十甲子歌（題擬） 四 杜光庭
丁卯中，未可逐時風。春初無猛雨，秋中有大深。低田災彌起，山際好施功。歲中雖薄熱，倉儲不免空。
六十甲子歌（題擬） 五 杜光庭
戊辰裏，蟲蝗皆競起。人民遭災疫，婦女悲生死。災害是秋中，稻出山腰裏。低處定難收，必是遭洪水。
六十甲子歌（題擬） 六 杜光庭
己巳初，階前觀戲魚。湖裏蛟龍出，乘舟在陸衢。平路遭淹浸，禾稻澇皆無。欲求乾淨處，須早竪樓居。
六十甲子歌（題擬） 七 杜光庭
庚午首，水旱俱應有。船行陸路中，牽馬湖中走。夏旱憂百日，秋遭三六九。禾定出高田，秋收早冬首。晚刈必逢災，兵革起非久。
六十甲子歌（題擬） 八 杜光庭
辛未年，種植近山邊。初春有大水，夏中必旱然。吳地應無事，荆楚被災纏。夏首雖微旱，秋泉遍滿源。不免魚災起，家家被率牽。
六十甲子歌（題擬） 九 杜光庭
壬申候，高田難保守。乘車行瀆中，不見吳興部。倉儲多偏促，家家無升斗。北地遭連厄，九離皆並受。兼疫發登萊，平復吳江口。。
六十甲子歌（題擬） 十 杜光庭
癸酉年，高低不可憐。春初先作旱，夏首水連連，末秋風火急，禾稻不豐鮮。但看齊魯地，此處是荒年。
六十甲子歌（題擬） 十一 杜光庭
甲戌中，春首被災蟲。夏景逢災旱，秋冬又被洪。高田虛種植，必定見蒿蓬。欲知災厄地，燕魏及山東。
六十甲子歌（題擬） 十二 杜光庭
乙亥初，水旱遍通渠。災厄由此起，大鬼鎮城居。遠應定九五，得失未年初。種得禾苗處，高低然可居。
六十甲子歌（題擬） 十三 杜光庭
丙子過，種田出江河。作植民憂苦，種苗被害多。災鼠成羣隊，十兒同一窠。虔詣神祇佑，保護上期禾。
六十甲子歌（題擬） 十四 杜光庭
丁丑改，田夫難自在。春初雖種植，秋首成河海。牛馬被災傷，京兆最驚忙。欲知苗秀處，稻出去年場。
六十甲子歌（題擬） 十五 杜光庭
戊寅年，山頭好作田。陸路成江澗，飢民死道邊。魚鼈同兔走，高岸稱栽蓮。但看孟夏末，庭前好闘船。
六十甲子歌（題擬） 十六 杜光庭
己卯到，高處田苗好。春初雖乏水，秋夏連江浩。楚魯受其災，吳會蒙恩造。其年皆豐稔，種作偏宜早。
六十甲子歌（題擬） 十七 杜光庭
庚辰至，燕魏人災起。畜類亦如然，田苗被蟲死。山際好施功，吳地耕民喜。低處遭淹沒，中高甚豐美。。
六十甲子歌（題擬） 十八 杜光庭
辛巳簉，頳尾戲庭溜。魚行衢巷間，稻苗秀山阜。種植但向前，施功莫在後。低處有災殃，中高甚豐厚。
六十甲子歌（題擬） 十九 杜光庭
壬午春，水旱不調均。旱處憂千里，低處戲遊鱗。且但只飢荒，亦懼鉷災頻。疫瘴連年起，飢餓亦多迍。
六十甲子歌（題擬） 二十 杜光庭
癸未中，一井五家同，春夏逢玆瘴，秋來又被洪。但看吳楚地，幷及山東。向西荒災起，田父但施工。
六十甲子歌（題擬） 二十一 杜光庭
甲申湊，憂懼應非久。車行湖瀆中，驟馬三河口。移居定不回，此是災中咎。稻出五湖邊，不用耕山阜。
六十甲子歌（題擬） 二十二 杜光庭
乙酉遷，春旱必應然。三家同一井，災從吳會連。種作生涯處，皆慕五湖邊。不用耕山阜，高處是荒田。
六十甲子歌（題擬） 二十三 杜光庭
丙戌年，秋來枯井泉。夏首雖然水，向後地焦然。此歲雲龍起，稻出五湖邊。中高徒種植，必定被災纏。
六十甲子歌（題擬） 二十四 杜光庭
丁亥餘，吳分好安居。高低通見熟，荒歉在洪廬。泗城皆厄難，燕楚最荒虛。歲中雖薄稔，災水在春初。
六十甲子歌（題擬） 二十五 杜光庭
戊子過，田叢好耕坡。災蟲夏末有，秋中災害多。水旱數相尋，蟲鼠不偏頗。低田不須種，高處有微禾。。
六十甲子歌（題擬） 二十六 杜光庭
巳丑者，災殃遍天下。瘟黃害鄭地，田夫船作馬。六畜悉逢殃，種植中高野。鬼行諸般病，着者難解謝。
六十甲子歌（題擬） 二十七 杜光庭
庚寅中，高地好施功。雖復有微旱，水與去年同。低地得微熟，中高最是豐。野獸連羣走，高低路並通。
六十甲子歌（題擬） 二十八 杜光庭
辛卯禾，早種不須多。秋洪作禍故，山際水成波。早種又復旱，晚植那應好。但看秋景後，魚戲於人道。
六十甲子歌（題擬） 二十九 杜光庭
壬辰祀，禾被蟲災死。幷及害萬民，六畜亦如是。低禾不用耕，種植山腰裏。早作劣堪收，晚種難準擬。
六十甲子歌（題擬） 三十 杜光庭
癸巳紀，高低無準擬。中田又被殃，粟麥歸山裏。此嵗有災傷，低處多逢水。舊有書喫除，新又多無備。
六十甲子歌（題擬） 三十一 杜光庭
甲午初，水旱定難除。車馬行湖底，船則納山居。低田縱耕植，冬藏定是無。欲知成家處，山際但耕鋤。
六十甲子歌（題擬） 三十二 杜光庭
乙未首，田種三江口。吳地養民邦，京兆多災咎。非但是炎災，妖災爭來湊。流浪逐風波，值死寧非久。
六十甲子歌（題擬） 三十三 杜光庭
丙申年，高低未可遷。五湖堪種棘，來去並皆然。若見當災處，斗米值千錢。欲知安樂處，江南最可憐。。
六十甲子歌（題擬） 三十四 杜光庭
丁酉側，高低徒種植。三家共一井，湖底生荆棘。江東並出鄉，齊魯皆逐食。西隴濠楚憂，東南未休息。
六十甲子歌（題擬） 三十五 杜光庭
戊戌木，江南豐稻穀。燕魏定飢荒，三載留空屋。男子被兵牽，亦有歸門哭。妻子見分張，各自相追逐。
六十甲子歌（題擬） 三十六 杜光庭
己亥間，江南最可憐。不必看高下，通熟滿山川。災臨西部地，飢荒似去年。邊隅多擾擾，後更見憂煎。
六十甲子歌（題擬） 三十七 杜光庭
庚子末，居家無定活。禾苗被害多，親戚相欺奪。糊口並無餘，妻子單眠活。江南雖得熟，向後亦號哭。災殃則應逢，處處唯空屋。
六十甲子歌（題擬） 三十八 杜光庭
辛丑於，災臨定不虛。吳越炎千里，當之是夏初。但看入秋首，蟲蝗處處有。飢殍死他鄉，畜類多災咎。
六十甲子歌（題擬） 三十九 杜光庭
壬寅金，猛獸結羣侵。種植依山阜，庭戶闕過尋。稻出高田裏，逢災是魏秦。乘船於陸地，高城浪湧溟。
六十甲子歌（題擬） 四十 杜光庭
癸卯嵗，晉魏逢災害。值旱隔三秋，向應成兩載。田疇多乏水，高低失準擬。人物竟喧爭，阨據中城裏。
六十甲子歌（題擬） 四十一 杜光庭
甲辰候，災蟲處處有。其嵗足災殃，偏苦三江口。粟麥最爲佳，春夏耕山阜。江南雖薄熟，不免遭兵寇。。
六十甲子歌（題擬） 四十二 杜光庭
乙巳至，地底蛟龍起。此嵗主館荒，乘船於陸地。蘇湖被波濤，吳地得全刈。禾稻出高田，向去多宜利。
六十甲子歌（題擬） 四十三 杜光庭
丙午餘，水旱無定圖。忽來即時沒，若旱井泉枯。水族成兔鹿，雞犬變成魚。稻出低田內，高處不須鋤。
六十甲子歌（題擬） 四十四 杜光庭
丁未紀，種植山腰裏。低處不須耕，墯民遭餓死。非但逢災水，亦乃干戈舉。吳地是平邦，厄在燕齊楚。
六十甲子歌（題擬） 四十五 杜光庭
戊申末，江南民獨活。高低緫得收，災蟲俱自滅。此嵗八穀豐，人畜皆歡悅。官吏逐階遷，諸道咸通徹。
六十甲子歌（題擬） 四十六 杜光庭
己酉年，耕民但作田。蟲災𣆟𣆟有，瘟災亦易痊。山坡堪種植。斗米直三錢。低處微傷水，中高甚可憐。
六十甲子歌（題擬） 四十七 杜光庭
庚戌秋，人民不可愁。江南雖小旱，亦未外方求。倉諸皆得滿，禾稻美秋收。田夫俱喜悅，四海盡風流。
六十甲子歌（題擬） 四十八 杜光庭
辛亥湊，災疫當處受。悖黨害平邦，發在滄陵口。分野有凶災，時應歸隴右。江南微薄熟，不利吳丘阜。
六十甲子歌（題擬） 四十九 杜光庭
壬子直，穀米無人食。江南足可居，東道征無息。泗城歸御道，驛路生荆棘。諸處並荒忙，吳邦堪種植。。
六十甲子歌（題擬） 五十 杜光庭
癸丑來，人民定受災。蓬瀛疫病起，齊魯厄殃摧。瘟黃災競起，門戶乏人開。迍蹇仍斯地，桑田又更回。
六十甲子歌（題擬） 五十一 杜光庭
甲寅候，江東足餬口。倉儲諸處空，民戶離鄉走。又乃發瘟災，遇厄難脫手。低處必水傷，中高又無有。
六十甲子歌（題擬） 五十二 杜光庭
乙卯中，四海並交通。無殃皆得熟，田父美施功。粟麥最爲首，偏益在山東。其年多有福，嵗內足狂風。種植宜須早，高處莫施功。中低耕最好，高處出蒿蓬。
六十甲子歌（題擬） 五十三 杜光庭
丙辰於，禾苗種陸衢。安泰在濠楚，齊晉受殃殂。亦復多災水，鹿兔雜羣魚。是處民乏食，倉庫悉空虛。
六十甲子歌（題擬） 五十四 杜光庭
丁巳周，吳地足風流。倉庫皆盈滿，滄茫人並遊。但令逢聖主，遷官不在求。高低是豐年，人民得自守。
六十甲子歌（題擬） 五十五 杜光庭
戊午扣，家家有三口。逢患在秋中，少皈多咨咎。高低皆得收，荒災近末後。此嵗是豐年，人民得自守。
六十甲子歌（題擬） 五十六 杜光庭
己未裏，畜養逢災厄。五馬博一牛，定知其嵗後。糧儲可散求，田中得薄熟。雖乃逢斯難，不至懷苦憂。
六十甲子歌（題擬） 五十七 杜光庭
庚申年，稻穀出高田。夏中有大水，低潛被蟲煎。莫誇苗艷秀，濠楚亦如然。低源勞種植，中高甚可憐。。
六十甲子歌（題擬） 五十八 杜光庭
辛酉後，中田將可守。有旱損高源，大水淹湖部。早稻被風災，偏苦吳門口。高低未可安，中平的應有。
六十甲子歌（題擬） 五十九 杜光庭
壬戌中，高低盡不同。春夏應遭旱，江南船不通。秋冬定有旱，低地好施功。高田徒種植，終是見蒿蓬。欲知受災處，揚楚及江東。
六十甲子歌（題擬） 六十 杜光庭
癸亥周，吳分坐無憂。中田最可託，低處不須求。嵗後青龍伏，中平並可求。秋冬雖有旱，還是得全收。（《正統道藏》本杜光庭《太上洞淵神咒經》卷十八。）（按：《太上洞淵神咒經》，敦煌遺書中有殘本多卷。此組詩中有「官吏逐階遷，諸道咸通徹」之句。以道爲行政區劃名，始於唐初。因知此組詩應爲唐時之作。以上從《道藏》中杜光庭編撰整理諸書中錄出的詩歌，雖未必皆爲杜光庭之作，但皆爲唐或唐以前人之作。今姑錄存於杜光庭名下，祈讀者引用時有以注意之。）。
句 李簡
山遶一城藏古寺，江連二水送孤舟。（見《錦繡萬花谷續集》卷十三「潼川府」引。宋之潼川府即唐之梓州。）。
述懷 張蠙
白首成空事，無歡可替悲。空餘酒中興，猶似少年時。（見王安石《唐百宏壯詩選》卷十九。李壁《王荆公詩箋注》卷四一引前二句。）（按：《萬首唐人絕句》卷九三收此詩於崔櫓名下，《全唐詩》卷五六七沿之。《唐百家詩選》早出，今兩存之。）。
句 一 張蠙
故人行役向邊州。（《江湖小集》卷二十《梅花衲》引。）。
句 二 張蠙
上饒多勝景，樽酒不應同。（《記纂淵海》卷十。）。
寄禪月大師 韋莊
新春新霽好晴和，間濶吾師鄙恡多。不是爲窮常見隔，祇應嫌醉不相過。雲離谷口俱無著，日到天心各幾何。萬事不如碁一局，雨堂閑夜許來麽？（《禪月集》卷十九。）。
韋曲 韋莊
滿耳鶯聲滿眼花，布衣藜杖是生涯。時人若要知名姓，韋曲西頭第一家。（《類編長安志》卷九。）。
戒童行（慈受二十偈意同） 貫休
勸汝出家須決志，投師學業莫容易。添香換水結因緣，佛殿僧堂勤掃地。莫閑游，莫嬉戲，出入分疎說出處。三朝四宿不見歸，妙法何曾聞一偈。敬師兄，教師弟，莫向空門爭意氣。上中下座用謙和，莫賤他人稱自貴。衣食難，豈容易。計功多少須慚愧。隨緣飲啄任精粗，不用千般求細膩。布素衣，隨時乩，知足便超功果位。才能豈是皂羅衣，有道何須黃錦被。清信男，清信女，捨却一身飼餓虎。此因緣，苦中苦，不用再三說酸楚。心中有罪自心知，自向心中懺悔取。親明師，學智慧，別人睡時你慢睡。出家兒，學妙理，習讀夜眠須早起。三更睡到四更初，歸向釋迢尊殿裏。挑明燈，換淨水，禮拜焚香作福祉。報答三有及四恩，天龍八部生歡喜。莫愚癡，莫懈怠，一超直入佛境界。行亦禪，坐亦禪，了達真如觀自在。（見日本《續藏經》本《禪門諸祖師偈頌》卷下之上。）。
大隱四字龜鑑 貫休
在塵出塵，如何處身？見善努力，見惡莫親。縱居暗室，如對大賓。樂情養性，逢危守貧。如愚不愚，修仁得仁。謙讓爲本，孤高作鄰。少出爲貴，少語最珍。學無廢日，時習知新。榮辱慎動，是非勿詢。常切責己，切忌尤人。抱璞刖足，興文厄陳。古聖尚比，吾徒奚伸？安問世俗，自任天真。奇哉快哉，坦蕩怡神。（同前卷上之下。）。
題十八賢影堂詩 貫休
白藕池邊舊影堂，劉雷風骨盡龍章。共輕天子諸侯貴，惟愛君師一法長。陶令醉多招不得，謝公心亂入無方。何人到此思高躅，風點苔痕過短墻。（《大正藏》第四七冊元普度《廬山蓮宗寶鑑》卷四。）。
題東林寺四首（之一） 貫休
閑行閑坐思攀緣，多是東林古寺前。小瀑便高三百尺，短松多是一千年。盧楞伽畫苔漫（同書卷二引「浸」）盡，殷仲堪碑雨滴穿。今欲更崇蓮社去，不知誰是古諸賢。（見《古石庵叢書》本《廬山記》卷四。）。
讚念法華經僧 貫休
空王門下有真子，堪以空王爲了使。常持菡萏《白蓮經》，屈指無人得相似。長松下，深窗裏，歷歷清香韻宮徴。短偈長行主客分，不使閒聲掛牙齒。外人聞，聳雙耳，香風襲鼻寒毛起。祇見天花落座前，空中必定有神鬼。吾師吾師須努力，年深已是成功積。桑田變海骨爲塵，相看長似紅蓮色。（見斯四○三七卷。）。
詠鴈山十八寺 貫休
本覺凌雲到寶冠，[能]（張）仁古塔上飛泉。普門羅漢石門裏，瑞鹿華巖天柱邊。古洞靈峰真際並，靈巖霞嶂淨名連。石梁不與雙峰遠，十八精藍絨鴈[巔]（嶺）。（未字不韻，疑爲「山」之誤。見《全浙詩話》卷九引《甌江逸志》。陳耀東云見光緒《樂清縣志》卷十六，今據以校改。）。
龍丘山（題擬） 貫休
幾朵碧芙蕖，王維圖未圖。層層皆有瀑，一一合吾居。雨歇如爭出，嚴霜不到枯。世猶多事在，爲爾久躊躇。（見康熙十五年刊楊廷望纂《衢州府志》卷三。）。
硯詩 貫休
低心蒙潤久，入匣更身安。（見《類說》卷五九《硯譜》。）。
句 貫休
清風江上月，霜灑中石古。（見《紺珠集》卷九《古今名賢集》引。）。
過竇道者 貫休
經秦歷魏松千尺，浴海挽星月一輪。（《祖庭事苑》卷四。）。
送邊將 貫休
但看千騎去，知有幾人歸。（見《吟窗雜錄》卷十四正字王玄《詩中旨格》引。）（按：《全唐詩》卷八三七收此二句，缺題，今重錄。又按：《全唐詩》收貫休詩缺文甚多，今據影印文淵閣《四庫全書》本《禪月集》多可補齊，錄如次。全詩不重錄。〖1〗《全唐詩》卷八二六《送姜道士歸南岳》第十一句缺二字，《禪月集》卷二此句作「落葉蕭蕭□杳窅」。〖2〗《全唐詩》卷八二七《上孫使君》第三十九句缺一字，前書卷三此句作「瑞雪鎖戈鋋」。〖3〗《全唐詩》卷八二八《送崔使君》第二七句缺二字，前書卷五此句作「望塵一氣連紫闥」。〖4〗《全唐詩》卷八二九《秋居寄王相公三首》之一首句缺一字，前書卷八此句作「禪林蟬蛻落」。〖5〗《全唐詩》卷八三○《桐江閒居作十二首》之七第四句缺二字、第八句缺一字，前書卷十此二句作「詩好抵瓊瑤」、「誰更美南朝」。同詩之八第四句缺二字，前引書作「風栗似鹽苞」。《嚴陵集》卷二引作「罔葛似鹽苞」。〖6〗《全唐詩》卷八三○《送黃賓于赴舉》第三、第七句各缺一字，《禪月集》卷十此二句作「二階欣夜雪」、「經師無一事」。〖7〗《全唐詩》卷八三一《夜對雪寄杜使君》第十四句缺一字，前書卷十二此句作「豐年已可敷」。〖8〗同書同卷《避寇白沙驛作》第五句缺三字，前書卷十二此句作「寇亂時時作」。〖9〗同書同卷《送友人之嶺外》第七句缺一字，前書卷十三此句作「明時好登進」。〖10〗《全唐詩》卷八三二《別東林僧》第三句缺二字，前書卷十五此句作「明時好登進」。〖11〗《禪月集》有自注云：「雙□□□□大夫宅。」《送杜使君朝覲》末句缺一字，《四庫全書》本《禪月集》卷十四此句作「應許代天功」。〖12〗《全唐詩》卷八三三《送僧歸山》第六句缺一句，《四部叢刊》本《禪月集》卷十六此句作「塢燥燒如靁」。《四庫全書》本亦缺一字。〖13〗《全唐詩》卷八三五《經弟妹墳》第五句缺二字，《四庫全書》本《禪月集》卷十九此句作「鴻衝碧漢霜中斷」。）（〖14〗《全唐詩》卷八三五《大蜀皇帝潛龍日述聖德詩五首》之二第五句缺三字，第六句缺一字，前書卷二十此二句作「風清鼙角山河壯，劍肅神龍草木寒」。〖15〗《全唐詩》卷八三六《東陽罹亂後懷王慥使君五首》之一第三句缺一字，前書卷二十二此句作「裂地鼓鼙軍羽急」。〖16〗同書同卷《避地毘陵寒月上孫徽使君兼寄東陽王使君三首》之三首句缺一字，前書卷二十二此句作「殷雷車雨滴階聲」。）。
爲貫休作（題擬） 處默
分袂無血淚，望處空闌干。（見《四部叢刊》本《禪月集》附曇域《後序》引。）。
冬夜宴柳駙馬陟宅得更字 盧延讓
蘭堂夜宴在秦城，座上荷衣倍覺榮。金鼎烹炮過百味，銅壺刻漏轉三更。紅妝伎出催添燭，白雪哀遲待煖笙。猶自何郎歡不足，桂華未謝玉峰傾。（見蜀何光遠《鑑戒錄》卷八《屈名儒》。）。
宋光嗣
。
判行營將士申請裹糧 宋光嗣
纔請冬賜，又給行裝。漢州咫尺，要甚裹糧？綿州物賤，直到益昌。
判內庭求事人 宋光嗣
覓事撮巔拗（一作「領襭」），勾當須教了。儻若有闕疑，禁君直到老。
判導江縣申狀封皮上著狀門府衙 宋光嗣
勅加開府，不是門府。典押雙眇，令佐單瞽。量提書罰，勝打十五。令佐盤庚，典押歲取。事了速歸，用修廨宇。
判小朝官郭延鈞進識字女子 宋光嗣
進來便是宮人，狀內猶言女子。應見容止可觀，遂令始製文字。更遣阿母教招，恨不太真相似。且圖親近官家，直向內廷求事。
判神奇軍背軍官健李紹妻阿鄧乞改嫁 宋光嗣
淡紅衫子赤輝輝，不抹燕，不畫眉，未壻背軍緣甚事，女人別嫁欲何爲。孤兒攜去君爭忍，抵子歸來我不知。若有支持且須守，口中爭著兩把匙。
判簡州刺史安太尉申院狀希酒場云係州收搉 宋光嗣
安胡安胡，空有髭鬚。所見不遠，智解全愚。酒場是太后教令，問你還有耳孔也無。
判內門捉得御廚雜使衙官偷肉 宋光嗣
斤斤肉是官家物，飽祭喉嚨（一作「隴頭」）更將出。不能爲食斬君頭，領送右巡枷見骨。（均見四處何光遠《鑑誡錄》卷六《戲判作》。）。
應制 王家樂
一段聖琉璃。（見《說郛》卷六一《清異錄》。）（〖1〗《清異錄》：「王衍伶官王家樂侍燕小池，水澄天見，家樂應制曰〖略〗。」）。
自製詞 王衍
畫羅衫子畫羅裙，能結束，稱腰身。柳眉桃臉不勝春。薄媚足精神。可惜許，流落在風塵。（見《分門古今類事》卷十三《該聞錄》引。）（按：《全唐詩》卷八八九收此詞，題作《甘州曲》，無首句前四字。第六句無「許」字，遂與下連作七字句。今重錄之。）（《該聞錄》，宋初李畋作。）。
曲子 王衍
盡是（《五代詩話》引作「贏得」）一場傀儡。（《類說》卷四三引《北夢瑣言》。）。
采桑子（途中作） 花蘂夫人
初離蜀道心將碎，離恨綿綿。春日如年，馬上時時聞杜鵑。三千宮女皆花貌，妾最嬋娟。此去朝天，只恐君王寵愛偏。（見《能改齋漫錄》卷十六。）（按：《全唐詩》卷八九九僅收此詞之上半闕。一說後半片爲後人補作。）。
宮詞 花蘂夫人
雨灑瑤階花盡開，君王應是看花來。靜憑雕欄渾忘倦，忽聽笙簧殿外回。（見毛氏汲古閣本《花蘂夫人宮詞》。轉錄自《開明書店廿週年紀念文集》所刊浦江清《花蘂夫人宮詞考證》。浦云此詩他本俱無，未詳來歷。）。
句 李珣
猺女鬅鬆卍字螺。（清沈雄《古今詞話·詞品》下卷。）。
感皇恩 張格
最好是，長街裏，聽喝相公來。（見宋江少虞《皇朝事實類苑》卷六六引《楊文公談苑》。）。
贈孫真人 可朋
世上屢更改，山中常晏安。六爻窮《易》象，九轉鍊神丹。洞裏花開晚，峯頭雪落殘。爲余琴一弄，鶴舞下松端。（影印本《詩淵》第一冊第四○七頁。）。
贈友人 可朋
來多不自（一作「似」）客，坐久却垂簾。（見《吟窗雜錄》卷三二《古今詩僧》。）。
寄齊己 可朋
雖（一作「唯」）陪北楚三千客，多話東林十八賢。（同前。又見《唐詩紀事》卷七四。）（按：以上四句《全唐詩》卷八四九已收，缺題，今重錄。）。
復爲翰林作（題擬） 歐陽彬
昔年追感淚橫流，今日尋悲是漫愁。容易得來容易失，等閑成了等閑休。皇圖本謂兒孫置，白刃番成骨肉讐。梁漢後唐三世主，九泉相見大悠悠。（見《類說》卷十九李畋《該聞錄》。）（〖1〗《該聞錄》：「歐陽彬三蜀時爲翰林學士，唐明宗時入洛，責令歸蜀。孟氏開國，復爲翰林，作詩云〖略〗。」）。
秋山圖歌 徐光溥
空（按：《全唐詩》卷七六一題作《題黃居宷秋山圖》，今從《王氏畫苑叢書》本《益州名畫錄》卷中。其第十七、十八句，《全唐詩》作「月檻參橋□，僧老坐搘筇」，檢《益州名畫錄》，此段應作：「月檻參差錦繡躍，星壇斑駁翠苔封。傍岸牛羸行嚼草，過橋僧老坐嗜筇。」《全唐詩》殆脫去十八字，今爲補出。全詩甚長，不重錄。）。
歌 鄭奕
莫傳讀得五車書，莫言文似馬相如。不如家有一鎰金，一囊珠，可以賂相公之子弟，結相公之僮奴。便可朝爲屠沽，夕乘軒車。（見《類說》卷二七《外史檮杌》。末云：「詞多不備載。」）。
書壁（題擬） 掌聿修
酒客乾喉去，唯存呷大夫。（見《說郛》卷六一《清異錄》。）（〖1〗《清異錄》：「家述、掌聿修仕僞蜀爲太子左贊善大夫。兩人皆滑稽。聿修伺述酒翁將竭，叩門求飲，未通大道，已見罍耻，濡筆書壁曰〖詩略〗。」）。
失題 田淳
閑行閑坐復閑吟，一片澄然太古心。拾得好詩清似玉，練來虛府靜如琴。已將蛇足師陳軫，懶把蠅頭愛華歆。必也長磨到如此，退身何更羨雲岑。（見《新編分門古今類事》卷十二引李畋《該聞錄》。）。
偈 李仁悅
昔日古伽藍，名爲王董龕。數載無僧俗，積歲少人瞻。縣鎮興三善，率土盡莊嚴。我佛□□□，□□□□□。（《八瓊室金石補正》卷八一紹□撰《普慈縣永封里再興王董龕報國院碑記》附。）。
洞仙歌 孟昶
冰肌玉骨，自清涼無汗。貝闕琳宮恨初遠。玉闌千倚遍，怯盡朝寒；回首處，何必留連穆滿。芙蓉開過也，樓閣香融，千片紅英泛波面。洞房深深鎖，莫放輕舟，瑤臺去，甘與塵祖師寰路斷。更莫遣流紅到人間，怕一似當時，誤他劉阮。（宋趙聞禮《陽春白雪》卷二。）（按：蘇軾《洞仙歌序》，謂老尼能誦孟昶此詞首二句，不見全篇，乃爲足之。後《漫叟詩話》、《本事曲》載孟昶《玉樓春》詞，以爲即原作，但宋時即有人疑爲後人據東坡詞隱括而成，並非孟作。趙聞禮此詞，云爲「蜀帥謝元明因開摩訶池，得古石刻，遂見全篇。」似較可信，然清宋翔鳳《樂府餘論》亦疑爲南宋人僞託，但幷無確證。說詳王水照先生《蘇軾選集》。《全唐詩》卷八收《避暑摩訶池上作》一首，即世傳之《玉樓春》詞。）。
出西郊遊古陌作（題擬） 王處厚
雖（《洞微志》作「誰」）言今古事難窮，大抵榮枯總是空。算得生前隨夢蝶，爭如雲外指冥鴻。暗添雪色眉根白，旋落花光臉上紅。惆悵荒原懶回首，暮林蕭瑟起悲風。（見宋佚名《新編分門古今類事》卷四引《名賢小說》。）（〖1〗《名賢小說》謂處厚於「孟氏廣政丁卯歲下第」，遇一僧，謂處厚明春可及第，但以「百日爲程」。次年「及放牓，處厚果第一。」。「處厚心惡百日之語，日出西郊遊古陌」，吟詩云云。「及暮還家，暴卒。」《增修詩話總龜》卷三十一引《洞微志》敘事甚略，不言其下第之年。陸心源《宋詩紀事補遺》卷二收處厚詩，傳謂宋初進士，未允。《文獻通考·選舉考》載宋初狀元，無處厚，可證。惟廣政無丁卯年，疑原文所記有誤。）。
芙蓉堂 周□
昔時曾從漢梁王，濯錦江邊醉幾場。拂石坐來衫袖冷，踏花歸去馬蹄香。當初酒賤寧辭醉，今日愁來不易當。暗想舊遊渾似夢，芙蓉城下水茫茫。（見宋蔡夢弼《杜工部朝草堂詩箋》附《杜工部草堂詩話》卷一引揚湜《古今詞話》引。《竹莊詩話》卷二十四引三、四兩句，題作《古詩》。）（〖1〗蔡夢弼云：「《古今詞話》：『蜀人《將進酒》，嘗以爲少陵詩，作《瑞鷓鴣》唱之：〖詩略〗。』此詩或謂杜甫，或謂鬼仙，或謂曲詞，未知孰是。然詳味其言，唐人語也。首先有『曾從漢梁王』之句，決非子美作也。況集中不載，灼可見矣。不知楊曼倩何所據云。」〖2〗《文史》第二輯刊拙存《杜甫瑞鷓鴣詞考》云：「今按宋周麟之《海陵集》卷一《呈郫人李人僉判》詩有注云：『吾家本郫人。先侍郎侍蜀日《芙蓉堂》詩有「踏花歸去馬蹄香」句。』同卷《送呂道人》詩亦有注云：『余家本郫人，先侍郎仕孟蜀現爲翰林學士，有「拂石坐來衫袖冷，踏花歸去馬蹄香」之句傳於世。嘗隱居青城山。』世無有以他人作品爲祖先所作者。周麟之云是其先人之詩，當屬可信。此首實五代後蜀周某所作的詩，既非少陵作，亦非鬼仙詩。楊湜云蜀人《將進酒》，疑原題即爲《將進酒》也。此詩《全唐詩》失收，蓋以爲宋人作也。」今從其說收入，唯詩題仍從周麟之所引。）。
登戎州江樓閑望 幸夤遜
滿目江山四望幽，白雲高卷嶂煙收。日廻禽影穿疎木，風遞猿聲入小樓。遠岫似屏橫碧落，斷帆如葉截中流。[□□□□□□□，□□□□□□□]。（見《輿地紀勝》卷一六三《敘州》。）（按：《全唐詩》卷七六一收三四兩句。）。
雲 幸夤遜
片片飛來靜又閑，樓頭江上復山前。飄零盡日不歸去，帖破清光萬里天。（見《宛委別藏》本《分門纂類唐宋時賢千家詩選》卷十二。）。
雪（題擬） 幸夤遜
巧剪銀花亂，輕飛玉葉狂。（見《古今合璧事類備要爲前集》卷三。）。
杏花（題擬） 幸夤遜
寒艷芳姿色盡明。（見同書《別集》卷二八。）。
句 幸夤遜
片逐銀蟾落醉觥。（《江湖小集》卷二十，李龏《梅花衲》引。）。
青城山觀 曉巒
靜見門庭紫氣生，前山嵐靄入樓青。玉壇醮罷鬼神喜，金鼎藥成雞犬靈。巖下水光分五色，壺中人壽過千齡。何當一日拋凡骨，騎取蒼龍上杳冥。（《增廣聖宋高僧詩選後集》卷中。）。
蜀中送人遊廬山 曉巒
君遊正值芳春月，蜀道千山皆秀發。溪邊十里五里花，雲上三峯五峯雪。君上匡山我舊居，松蘿拋擲十矯飾要。君行試到山前問，山鳥只今相憶撫？（影印本《詩淵》第六冊第四四四八頁。）（按：此詩原署「唐僧巒」。唐詩人名相近者惟僧鸞與曉曉巒二人。此詩風格不類僧鸞之作，僧鸞又未見入蜀之跡，而曉巒恰爲蜀僧，故暫定爲曉巒作。）。
春（題擬） 曉巒
灘潄金沙過枕前，雨絲斜織麯塵煙。綠楊紅杏宜寒食，紫雁黃鸝聒晝眠。（見明刻本《錦繡萬花谷前集》卷三。《古今合璧事類備要前集》卷二錄第二句。）。
隱居（題擬） 曉巒
杖履獨遊栽藥圃，琴樓多在釣魚船。晚來花下敲門者，不是神仙即酒仙。（見前書卷二五「隱逸」門。）。
句 曉巒
臨水鶴窺行道影，隔雲僧認讀書聲。（同前。）。
頌石鞏接三平 靈巖
解擘當胸箭，因何只半人。爲從途路曉，所以不全身。（見《景德傳燈錄》卷二十三。）。
李堯夫
。
中秋月 李堯夫
棲禽移晝向空飛，林麓虛明水大肥。萬國仰瞻當此夕，片雲爭合閉清輝。羣妖始覺神通小，列宿應慙照耀微。達曙何人最關念，庾公樓上獨忘機。（見《古今歲時雜詠》卷三十一。）。
題白崖三洞 李堯夫
嘉州地僻天西南，重疊江山遶城郭。（見《輿地紀勝》卷一四六《嘉定府》。）（按：詩末原署：「唐至和三年李堯夫《題白崖三洞》。」至和爲宋仁宗年號，前五字顯誤。堯夫爲蜀人，仁宗時未聞有同名者。）。
答蜀相李昊 李堯夫
甘作堯時夫，不樂蜀中相。（見《能改齋漫錄》卷五。）。
句 一 李堯夫
水沉爲骨玉爲肌。（《梅花字字香前集》。）。
句 二 李堯夫
羣芳且莫相矜笑。（《梅花字字香後集》。）。
碁 歐陽炯
碁理還將道理通，爲饒先手却由衰。古人重到今人愛，萬局都無一局同。靜算山川千里近，閑銷日月兩輪空。誠知此道剛難進，況是平生不著功。（《事文類聚前集》卷四二。）（按：《韻語陽秋》卷十七引三、四兩句，《全唐詩》卷七六一收入。）。
憶鸛詩 卞震
積雨生殘稻，蒼苔拾舊籠。
途中詩 卞震
風濤秋渡闕，煙雨晚村孤。
寄陳摶詩 卞震
雙闕暫隨丹詔入，三峰尋與白雲歸。（按：此二句疑爲震入宋後作。）。
東郊詩 卞震
芳草又牽爲客恨，白雲空寄未閑心。（以上均見《吟窗雜錄》卷三十三《歷代吟譜》。）（〖1〗《吟窗雜錄》軍車田錫序云：「蜀有胡台、李堯夫爲詩人，而卞公之名出其右。」）。
及第後作（題擬） 于觀文
東堂令史報來時，仙桂云攀第九枝。乍聽言音猶似夢，却思公道即無疑。寒門髣髴春將到，幽徑朦朧月漸移。殘漏聲中鞭馬去，紵袍重戴已相隨。（見《新編分門古今類事》卷七引李畋《該聞錄》。）（按：《該聞錄》云觀文「下第後，獻主司《鳳玉賦》，爲時所稱。」次年試，夢人告以當在榜末及第。「言訖，院吏報先輩第九人。是年只放進士九人，果符所夢。」據所述，當爲唐五代間事。）。
石窟寺 牛承直
老去尋山意漸便，興來登覽獨怡然。僧歸禪榻香盈帳，人喚漁舟晚濟川。清洛冷光浮巨棟，靈崧積翠拱中天。公餘底事頻來此，民遠官刑不用鞭。（見上海圖書館膠卷複製天一閣藏書靖三十四年康紹第纂《鞏縣志》卷七。）（按：詩下署：「唐牛承直，鞏縣知縣。」後錄宋初李淑詩。同書卷二《職官》載唘知縣：「牛承直，貫無考。」）。
無題 王肱
茆屋江山上，夜來夢吳越。巖溜穿白雲，桂花落明月。子規啼空山，一聲一滴血。何事□秋風，出門又離別。（見《吟窗雜錄》卷二九《歷代吟譜》。）。
缺題 王漸
公族爲良雅，僧堂視事幽。綱軒疏雨霽，金剎片雲秋。樹色新蘭若，經聲小比丘。從來東道意，無見不相留。
五言同喬父君遊茅溪蘭若一[首] 王漸
松柏江頭寺，寅緣勝虎谿。水雲晴過慢，沙鷺[濕]（溫）飛低。蘭若曾巖抱，旃檀畫閣齊。褰帷雙樹北，行道一燈留（疑當作「西」字。）落日催軒騎，秋城限鼓鼙。臨川興不盡，真賞寄丹梯。（均見日本藏唐抄本《唐詩卷》。）。
隣相反行 王國華
[東]（束）家有兒年十五，只向田園獨辛苦。夜開溝水遶稻田，曉叱耕牛墾塉土。西家有兒纔弱齡，儀容清峭雲鶴形。涉書獵史無早暮，坐期朱紫如拾青。東家西家兩相誚，西兒笑東到餢笑。西云養志與榮名，彼此相非不相調。東家自云雖辛苦，躬耕早暮及所（一作「莫及」）親。男舂女爨二十載，堂上未爲衰老人。朝機暮織還充體，餘者到兄還及[弟]（第）。春秋伏臘長在家，不許妻奴暫違禮。爾今二十方讀書，十年取第三十餘。往來途路長離別，幾人夏日得昇公車。縱令得官（一作「貴」）身須老，銜恤終天向誰道。百年骨肉歸下泉，萬里槍榆長秋草。我今躬耕奉所天，耘鋤刈獲當少年。面上笑添今日喜，肩頭薪續廚中煙。縱使此身頭雪白，又有兒孫還稼穡。家藏一卷古《孝經》，世世相傳皆得力。爲報西家知不知（一作「不」），何須謾笑東家兒。生前不得供甘滑，歿後揚名徒爾爲。（見《文苑英華》卷三五○。）（按：明刻本《文苑英華》收此詩，不署名，前爲薛逢《醉春風》，《全唐詩》卷五四八遂誤收爲薛逢詩。今據中華書局影印本新編用妻小改正。）。
感懷 元淳
仙府寥寥殊未傳，白雲盡日對紗{車□}。只將（下缺。見伯三二一六卷。）（按：伯三二丈六卷存詩五首。前二首爲李冶《偶居》〖缺題〗和《八至篇》，其後三篇署「女道士元淳」，有總題《寄意五首》，《秦中春望》、《寄洛陽姊妹》二首完整，《全唐詩》已收。次即本詩，惜已殘缺。）。
邊上秋望 元昉
草秋宜病馬，風疾稱饑鷹。（見《吟窗雜錄》卷十四正字王玄《詩中旨格》。）（按：《唐文拾遺》卷五十據《安陽金石錄》收元昉開元七年作《大唐鄴縣修定寺傳記》。傳謂其爲「開元中修定寺僧」。未詳與此詩作者是一人否。今不取。）。
石門精室詩 元□□
竟養浩氣稽顙（中缺）戲使石門。（按：光緒元年劉沛纂《零陵縣志》卷十三君華嚴巖皇祐初殘題名云：「地□古刻石得元□□《石門精舍詩》，知其地也。有竟養浩氣稽顙〖下缺〗戲使石門之稱，與遺跡〖下缺〗其傳。皇祐乙丑祀明堂日。」原刻爲政和間人磨去，今僅存殘文。疑老□□即爲元結。）。
題孟巖 毛熙聖
資中多秀異，自古出賢良。川嶽炳靈氣，煙霞舒瑞光。家家習詩禮，處處聞絲簧。（見《輿地紀勝》卷一五七《資州》。）（按：此詩原題「唐毛熙聖」作，疑即蜀詞人毛熙震之昆從。）。
贈還俗女真（題擬） 史君寶
脫却霞裾換（《綠窗新話》作「裙著」）繡裙，仙凡從此路[歧]（岐）（據《綠窗新話》改）分。蛾眉再畫當時月，蟬鬢重梳舊日雲。玉貌緩將鸞鏡照，錦衾兼把麝香薰。屏幃乍得蕭郎愛，更沒心情憶老君。（見《類說》卷十二《紀異記》《綠窗新話》卷下引《紀異錄》。）。
題伏波廟 司馬□
對令班南海，蠻兵避鬱林。天涯分柱界，徼外貢輸金。坐失奸臣意，誰明報主恩。一棺忠勇骨，漂泊瘴煙深。（見阮崱《安南志略》卷十六。）。
句 江津
寶劍匣中開似水，娥眉一笑塞雲輕。（見《吟窗雜錄》卷十三僧虛中《流類手鑑》。）。
天池寺 存初公
漢王峰上擁樓臺，萬綠陰中石鏡開。明月和僧窗外立，天風吹鶴日邊來。一匡翠岫煙霞好，九疊雲屏海嶽魁。爽氣蕩空塵世少，仙人爲我洗茶杯。（見嘉靖《九江府志》卷十五。）。
吳翊
。
遊塞 一 吳翊
此地古今存，何年苦戰頻。
遊塞 二 吳翊
秋燒黃雲黯暮塵。夜深聞鬼哭，一一是忠臣。
征婦詩 吳翊
塵鑑經春掩，霜衣隔歲裁。（均見《吟窗雜錄》卷二九《歷代吟譜》。）。
合肥懷古 吳資
合肥一都會，世號征戰地。我來值明時，不呅兵戈事。（見《輿地紀勝》卷四五《廬州》。）。
大桐軍行 李斌
驅馬出關城，孤舟邊思盈。風傳萬里去，目末兩鄉情。北望單于道，[東臨]（臨東）大武營。塞闕爍𧣹合，山浮夜泉明。。
劍歌 一 李斌
我有一長劍，磨來十數年。但藏玉匣裏，未向代人傳。鍔露星將轉，珠開月共懸。霜鋒暎牛斗，雪刃倚長天。每欲清萬國，常懷定四邊。希君持取用，方謂識龍泉。
劍歌 二 李斌
我有夜光寶，自然明月□。堪●漢祖劍，曾上魏王臺。五色人難辨，千金匣始開。不逢天子照，却復度關來。
日南王 李斌
附臣通趙國，奉使拜遼燕。滄海行無驛，寧知路幾千？猛風空裏驟，明月浪中懸。水與天同色，山共白雲連。隨朝去去遠，未見有歸年。比來聞漢使，一別似張[騫]（{僭日=心}）。
秋渡潁水 李斌
蕩子乘春夜，行歌渡穎川。雲浮初[蔽]（弊）月，風動乍搖船。暗水空流響，驚人信莫前。唯聞靡靡曲，砂上歎□捐。（均見伯三六一九卷。）。
詠歷溪在歷陽西一里 李聰
泠泠一帶清溪水，遠派來通歷陽市。涓涓出自碧湖中，流入楚江煙霧裏。（見《錦繡萬花谷續集》卷十。）（按：《全唐詩》卷七七五收本詩，有缺文，今重錄。詩題中〖歷溪〗，《全唐詩》作「𣻕溪}。」）。
法華寺 李驛
莓苔又絕壁，薜荔依高林。（見《嘉泰吳興志》卷二十。）。
龍詩 李昌遇
上天須致雨，在野即眠雲。（見《吟窗雜錄》卷十四《詩中旨格》。《詩學指南》本作「李昌運」。）。
雞籠山 李思聰
山狀雞籠攢翠黛，水通滴瀝落水崖。誰知內隱神仙宅，金疊雲房玉琢階。（見《輿地紀勝》卷四八《和州》。同卷《碑目》云：「唐李思聰《雞籠山》詩，在和州小廳東。」清趙紹祖《安徽金石略》卷九亦著錄。）。
習家池大堤詩（題擬） 李善美
峴首何人碑，行客獨垂淚。（見《輿地紀勝》卷八二《襄陽府》。）。
詠螢 李嘉運
映水光難定，淩虛體自輕。夜風吹不滅，秋露洗還明。向燭仍藏焰，投書更有情。猶將流亂影，來此傍簷楹。（據中華書局影印本《文苑英華》卷三二九及該書新編目錄。）（按：《全唐詩》卷二百六誤收作李嘉祐詩。）。
答姬寄詩 李主簿
偶到揚州悔別家，親知留滯不因花。塵侵寶鏡雖相待，長短歸時上面及瓜。（見《增修詩話總龜前集》卷二十三引《南部新書》。）（按：《全唐詩》卷八百一李主簿姬詩小注亦）（引有此詩。）。
詩 李端公
却到城中事事傷，惠休歸放賈生亡。誰人收得章句篋，獨我重經苔蘚房。一命未沾爲逐客，萬緣初盡別空王。[□□□□□□□，□□□□□□□]。（見《吟窗雜錄》卷十四《炙轂子詩格》引。）。
漁父歌滄浪賦附歌 一 何蠲
微風動兮百花塢，扣舷歸兮滿江南。掛雲帆兮何足數，來濯纓兮滄浪浦。
漁父歌滄浪賦附歌 二 何蠲
泛蓬𦩘戲鳬鷖，澄水暗（一作「鏡」）兮照虹霓。指塵路兮何足迷，來濯纓兮滄浪溪。（見伯二四八八、二六二一、二七一二卷，茲從張錫厚校錄本。）。
送鄭[郢]（逞）州 林鐸
官從書府拜，吏向武閭迎。（見《吟窗雜錄》卷二九《歷代吟譜》。）（按：郁賢皓先生《唐刺史考》卷一九三載鄭姓任郢州刺史者，貞元十年有鄭某，十六年有鄭正則。）。
登山 林先輩
數歇未到頂，穿雲勢漸孤。（見《吟窗雜錄》卷十二沙門文彧《詩格》。）。
桃源（題擬） 孟安序
扁舟却下五湖水，勝地重遊八跡壇。（見《輿地紀勝》卷六八《常德府》。）。
山行書情呈王十四 武涉
悠悠一徑入本來端，艱險千重渡轉難。澗下厭聽流咽水，巖間愁望古松寒。風沙終日情迷惑，霜雨侵宵夢不安。憔悴途中無鏡照，却迴蓬鬢似君看。
遊花苑詞 一 武涉
侍女相邀上苑遊，笙歌嘹唳滿花樓。玉顏自倚君王寵，無處金釵落不收。
遊花苑詞 二 武涉
君遊園苑百花新，花下紅妝採白蘋。競將顏色比花色，花色無情不及人。（均見伯三八一二卷。）。
訪李真人 周源
八十康強鬢未華，琴書圖史是生涯。是非應不關心慮，名利何曾掛齒牙。野鶴無心棲道院，巖花流水入仙家。□□□□□□□，近聞巢許出煙霞。（見道光《寶慶府志》卷一○三《藝文略四·金石一》。此詩承陶敏先生錄示。）（按：《寶慶府志》云此詩刻石在郡南百里高霞山。李真人名震，顯慶間修真於此，白晝衝舉。周尚書源過訪留詩，勒碑新甲山仙宅。萬曆間江涸碑見，獲此詩，泐第七句。）。
紅梅 周濆
姑射仙人笑臉開，肯將脂粉涴香腮。只因悮入桃源洞，惹得春風上面來。（見《永樂大典》卷二八○九，中華書局影印本第三五冊。）（按：《粤詩蒐逸》卷二引《連州志》謂濆爲渭弟。若其言可信，則濆應爲南漢末至宋初入。惜尚無從證定，姑仍從《全唐詩》收入事迹無考作者。）。
題古寺 周如錫
梵林岑寂妙圓通，靈籟無聲起遠鐘。青鳥夢回天際白，赤鳥翅展海頭紅。晨光燦燦流殘月，曙色蒼蒼散曉風。自古洗甚須淨地，何須假榻坐禪空。
月波亭觀書 周如錫
癡兒事未了，山照已啣西。數曲尋江路，層空步石梯。棲高得月早，壁峭與天齊。往矣初寮躅，摩挲舊碣題。（見上海圖書館藏膠卷複製康熙六年刊蔣士昌纂《永明縣志》卷十二。）（按：《題古寺》署「唐周如鍉，太守」，《月波亭觀書》署「唐周如錫，刺史」，顯爲一人，然未詳孰是，今並存之。）。
題鼎湖山 季仲砥
紫陽洞府壓青山，白日騎龍去不還。軒轅丹竈□□識，燒得金丹奉帝顏。（見《吟窗雜錄》卷四九。）。
對雪聯語 尚隆之　吳永素
麪堆金井，誰堆湯餅。（尚隆之。）玉滿天山，難刻佩環。（吳永素。見馮贄《雲仙雜記》卷五《姑臧記》。）。
瀟湘（題擬） 范崇
川源通漢沔，舟楫下瀟湘。（見《永樂大典》卷五七七○引《長沙府志》。）。
句 范洒心
喬木聳田園，青山亂商鄧。（見《吟窗雜錄》卷七皎然《詩議》引。）。
謝客巖 姚揆
不見古君子，空餘舊林巒。翠色媚車馬，爽氣嚴衣冠。水天（《同治志》作「天水」）影交碧，松竹聲相寒。（見上海圖書館據天一閣藏本所攝膠卷弘治《溫州府志》卷二十二、同治五年刊齊召南纂《溫州府志》卷四。）（按：陸心源《宋詩紀事補遺》卷八十八收姚揆此詩。）。
句 一 姚揆
憐香擘破花心齅。（史鑄《百菊集譜》卷六集句引。）。
句 二 姚揆
獨上南樓四望賒。（《江湖小集》卷二十李龏《梅花衲》引。）。
姚贊
。
八分書歌 姚贊
吳興姚贊能八分，一點一畫若崩雲。又如春水綠波紋，上有鵁鶄鸂鶒羣。（見宋陳思《書苑菁華》卷十七。）（按：此首似爲他人稱許姚贊詩。）。
宿上霄洞居詩 袁吉
一宿煙霞境，更無塵夢侵。泉聲寒繞枕，山色冷歸衾。自得希夷性，還忘名利心。更闌不成寐，巖鳥共寒吟。
宿赤松會仙閣詩 袁吉
道分相投氣味長，就中何處最片忘？芙蓉閣上秋窗下，臥枕泉聲並石牀。（均見光緒廿年刊鄧鍾玉撰《金華縣志》卷二，次詩又見同書卷五。）。
贈琴僧 唐樞
不待江上移入座，便開（一作「聞」）三峽水來聲。（《千載佳句》卷下《宴喜部·琴》。）（按：《全唐詩逸》卷中錄此詩，缺一字，今重錄。）。
詠千僧釜 高瀛
香積廚空鐵釜存，萬年鼎列鎮山門。何時再作千僧供，飯罷潮音徹遠村。（見同治十一年刊黃鳳樓纂《德化縣志》卷四九。）。
一行算法 孫誧
一行尋師觸處遊，到天台後始應休。因知算法通天地，溪水尋常盡逆流。（見《四庫珍本初集》本《天台集》卷下。）（按：詩末原跋云：「一行窮大衍算法，求訪師資不遠千里。嘗至天台國清寺，見一院古松，門有流水。一行立於門屏，聞僧於庭前布算之聲，謂其徒曰：『今日當有弟子自遠來，求吾算法，已合在門，豈無人導達耶？』即除一算，謂）（曰：『門前水合却西去，弟子當至。』一行聞其言而入，稽首請法，授其術，而門外舊東流水，忽改而西流矣。」《冊府元龜》卷八六九《總錄部·明算》所記，與上文大致相同。）。
孫宗閔
。
愷悌詩（幷序） 澄俗二章（章十句） 孫宗閔
（上缺）物有方。口含大憲，手提國綱。實邦之翰，爲民之防。宵沉狺吠，晨無飲羊。千古是仰，昭其耿光。（按：此詩題稱二章，僅存後章，前章已失去。）。
愷悌詩（幷序） 心如水兮二章（一章十句，一章八句）（心如水兮，志尚清潔矣。） 一 孫宗閔
我公之心，含淵濬潔。挹之彌沖，酌而莫竭。靈府汪洋，璇源瑩徹。若鑑之明，如井之洌。利物至柔，漱芳瀰潏。。
愷悌詩（幷序） 心如水兮二章（一章十句，一章八句）（心如水兮，志尚清潔矣。） 二 孫宗閔
行業滋茂，言泉洞開。浸仁沐義，津賢育材。潤無不灑，清而不回。叔度之頃，公何遠哉。
愷悌詩（幷序） 惠風二章（一章十二句，一章八句）（惠風，民被賜也。） 一 孫宗閔
習習惠風，施於千里。吹淡民心，洽茲仁理。動必響臻，應如草靡。泠泠四馳，飄飄中起。利物厚生，條綱振紀。鼓音塤箎，發馨蘭芷。
愷悌詩（幷序） 惠風二章（一章十二句，一章八句）（惠風，民被賜也。） 二 孫宗閔
獵野班春，蘇萌潤坼。騰茂英英，揚光赫赫。福介羣黎，歡飛廣陌。敢繼周詩，式歌召伯。
愷悌詩（幷序） 慎獨二章（一章十句，一章八句）（慎獨，閉邪存其誠也。） 一 孫宗閔
恐懼不覩，誡慎不聞。我公慎獨，於斯洞分。微既莫顯，隱何可云？溫樹奚問，諫草自焚。克謹天戒，允符帝文。
愷悌詩（幷序） 慎獨二章（一章十句，一章八句）（慎獨，閉邪存其誠也。） 二 孫宗閔
仲舒格言，許緒深旨。靈懷發中，神資素履。吻契洵猷，踐揚前軌。藹藹令名，爛光青史。
愷悌詩（幷序） 良哉二章（一章十句，一章十二句）（良哉，協帝賚也。） 一 孫宗閔
巨望彌聳，其德不回。乃眷西顧，賚公賢才。帝曰欽往，時稱良哉。乃邦之彥，實民之懷。飛榮驪闕，進秩蘭臺。。
愷悌詩（幷序） 良哉二章（一章十句，一章十二句）（良哉，協帝賚也。） 二 孫宗閔
銅虎分符，朱藩戒路。棠郊去思，潼江來暮。恂恂德心，汪汪軌度。寬不容姧，直上不抵忤。煌煌發輝，綽綽垂裕。翊彼天聰，克昌景祚。
愷悌詩（幷序） 宜兮一章（二十句）（宜兮，洽民心也。） 孫宗閔
啟藩斯境，民之宜兮。令必響赴，動而悅隨。濬明宣哲，淑慎經彝。善化郁郁，羣心披披。我有惸獨，公則安之，我有弟子，公則教之。匪民之宜，實德之基，實邦之基。帝典昭灼，王度清夷。說命將舉，慰茲羣黎。
愷悌詩（幷序） 里無歎兮二章（一章十二句，一章□句）（里無歎兮，洽頌聲也。） 一 孫宗閔
公之來矣，里無歎兮。清猷濬發，輿頌爭馳。仁聲旁達，廉風□□。□白攜手，其樂如之。流轉保業，其心歸心。□不□響，耕無隨時。
愷悌詩（幷序） 里無歎兮二章（一章十二句，一章□句）（里無歎兮，洽頌聲也。） 二 孫宗閔
連衽架肩，途歌巷詠。邵杜宣慈，（下缺）庭，永膺休命。
愷悌詩（幷序） 翼翼謹心二章（一章十二句，[一章□句]）（翼翼謹心，蒞事也。） 一 孫宗閔
克己溫溫，秉心翼翼。靜以保（下缺）融，沉誦淵塞。言必再思，動不過則。（下缺）。
愷悌詩（幷序） 翼翼謹心二章（一章十二句，[一章□句]）（翼翼謹心，蒞事也。） 二 孫宗閔
（上缺）陽，輝光日新。兢莊率清，純操持（下缺）誦坐，永昭臣鄰。。
愷悌詩（幷序） 千里蒸蒸二章（十句） 孫宗閔
（上缺）教里閭勃興遠是効敦□崇德（下缺）心因，慕之慎□。□紀敦淡，黎庶咸歸。（下缺）公之（下缺）（按：此詩二章，因殘泐已無從分析，姑連錄。）。
愷悌詩（幷序） 慎□（詩缺）（慎□，無枉也。） 孫宗閔
空（按：以上組詩及序，皆錄自光緒《潼川府志》卷九、民國《三臺縣志》卷二十一。《三臺縣志》云：此詩石刻爲正書小楷，首題前進士孫宗閔撰，舊存文廟《干祿碑》側，民國初毀於兵。）。
句 康道
晴望東溟小，夜觀南斗長。（見《吟窗雜錄》卷十三王夢簡《進士王氏詩要格律》。）。
詠屏風 晁祖道
映花謝上辨色，隔樹不分香。（見《後村大全集》卷一七七《詩話續集》引李康成《玉臺後集》。）。
支硎（題擬） 徐矩
挈過太湖風，投宿支硎月。（見《輿地紀勝》卷五《平江府》。）。
閑遊賦附長歌 徐魁
上幽岫兮得所欽，山蔬塵兮桂酒斟，嗟草木兮洛（疑）春心，悼日月兮遊（疑）相尋，貴龍鳳兮就高深，悅張邴兮託蕭森。（見《文苑英華》卷一二七。）。
句 一 梁瓊
含情欲語淚雙雙。（胡偉《宮詞》。）。
句 二 梁瓊
春過門前爭得知。（同前。）。
句 三 梁瓊
飛燕不知腸欲斷。（同前。）。
題詩枕屏 章導
兩意而今惜別離，焚香發願告神祇。一條綵索雙雙掛，願學千年連理枝。（見《綠窗新話》卷上引《南楚新聞》）（按：今本《南楚新聞》無此條。或疑爲宋人僞託。）。
被召過少室 許古
老病無堪合退休，伊川久已得莬裘。如今又上長安道，好被青山笑白頭。（見道光十八年刊馬九功等纂《伊陽縣志》卷六）。
雨霽 許晏
風捲亂雲散，天懸暖日明。（見《吟窗雜錄》卷十四正字王玄《詩中旨格》）。
教子詩 淑徳郡主
我本世胄深宮質，下嫁祝門婦道執，汝父從戎干戈戢，命我避難江郎入。下撫雙郎時訓飭，上侍老祖年九十。念汝生父喪原隰，生死茫茫不相及。人生勵志應早立，汝宜經史勤時習。莫負我身親炊汲，汝父汝祖各飲泣。（見同治十二年刊王彬等纂《江山縣志》卷十一）。
感懷 張琰
年年人自老，日日水東流。
春詞 張琰
庭芳自搖落，永念結中腸。（見《吟窗雜錄》卷三十《古今才婦》。）（按：《全唐詩》卷八百一卷收四句，缺題，故重錄之。）。
與三人鼎坐吟（題擬） 張傑
三人鐺脚坐，一夜掉頭吟。
句 張傑
皁角樹頭懸拍板，葫蘆架上釣茶鎚。（見曾慥《類說》卷五四王仁裕《玉堂閑話》。）（〖1〗《玉堂閑話》：「張傑滑稽，能爲假對。嘗與三人鼎坐，吟曰〖略〗。又曰〖略〗。嘗取怒一武弁，傑曰：『大夫既欲行拳，小子不甚憂惕。』」）。
無弦琴賦附歌 張隨
樂無聲兮情逾倍，琴無弦兮意彌在。天地同和有真宰，形聲何爲疊相待。（見《文苑英華》卷七七。）。
柘枝舞（題擬） 張承福
白雪慢回拋舊態，黃鶯驕囀唱新詞。（見《韻語陽秋》卷十五）。
露賦附歌 張彥勝
天降氣兮地凝精，皇德茂兮芝蓋平。金盤漬兮玉盃清，葉有露兮落有聲。遼東之鶴中夜驚，日南之雞淩晨鳴。華山栢兮多珠露，松子服之得長生。（見《文苑英華》卷十五）。
句 陳充
雨裏落帆遊謝鄉，寒聲古木共荒涼。（見高似孫《剡錄》卷四）。
以剡牋贈陳待詔 陳端
雲母光籠玉杵溫，得來原自剡溪濆。清含天姥嶺頭雪，潤帶金庭谷口雲。九萬未充王內史，百番聊贈杜參軍。從知醉裏縱橫墨，不到羊欣練白裙。（見同治九年刊蔡以瑺纂《嵊縣志》卷二十八）。
句 陳嘉
巴益千山翠，潭衡一水通。（見《輿地紀勝》卷六九《岳州》）。
詠海潮詩 陳文弼
百谷朝宗處，朝昏洶湧時。未嘗聞失信，不省與誰期。落勢分江島，來聲震海涯。魚龍爭會合，鷗鷺競相隨。卷釣人眠待，貪程客恠遲。幸通蓬閼路，孤櫂去何疑。（見《吟窗雜錄》卷二九《歷代吟譜》）。
陳從道
。
詠扇詩 陳從道
況有明年三伏在，秋風能占幾多時。（見《吟窗雜錄》卷二九《歷代吟譜》）。
烏石山 陶令君
巖壑六七崦，茅茨三兩家。整巢歸燕子，刺水長蒲芽。貫碧流春漲，埋紅落野花。困隨木上坐。脚力未須嗟。（見民國十七年余紹纂《龍遊縣志》卷三十七）（《龍遊縣志》附按：「右詩錄自兩舊志。案原注云：『唐人。』今考羣書，均未知其爲何人。豈令君二字，稱其官耶？明季清初人著書，恒不喜注明出處，以致後人失考類如是，可慨也。」）。
戲贈 崔萱
如今身披上清籙，莫遣落花羽衣。（見《吟窗雜錄》卷三十《古今才婦》）。
鵲巢背太歲賦附詩 崔元明
日宮騅可躋，月樹復驚棲。未聽將雛曲，空聞怨夜啼。（見《文苑英華》卷一三七）。
遠意 崔公遠
看花獨不語，裴回雙涙澘。
寄遠 崔公遠
君今遠戍在何處？遣妾秋來長望天。（均見《吟窗雜錄》卷三十《古今才婦》）（按：《全唐詩》卷八百一收四句，缺題，故重錄之。）。
贈營妓敦龐者（題擬） 崔立言
瓦棺寺裏逢行迹，華嶽山頭露掌痕。不須惆悵愁難嫁，待與將書問嶽神。（瓦棺寺有大佛迹嶽神大人。見《增修詩話總龜》卷三七引《南部新書》）（按：此詩與《雲溪友議》卷中所載杜牧嘲妓詩之後半首多相同。范據此書載事，多與史實相左，頗疑係採立言詩附會成杜牧故事。杜詩已收《全唐詩》卷八七○。）。
贈友人 常浩
聞道東山逸興多，爲憐明月映滄波。
閨情 常浩
門前昨夜信初來，見說行人卒未迴。誰家樓上吹橫笛，偏送愁聲向妾哀。（均見明刻本宋陳應時《吟窗雜錄》卷三十《古今才婦》。又見《名媛詩歸》卷十四。胡偉《宮詞》收末句。）。
井詩 曾扈
淺深人莫測，高下索應知。（見《吟窗雜錄》卷十四正字王玄《詩中旨格》。）。
別弟 馮友仁
十里河橋蔓草青，片帆瞬息短長亭。不禁又作天涯客，愁覩郊原有鶺鴒。。
題詩壁上 馮友仁
呼號三諫信言難，義利分明一念間。莫謂求名沽世譽，清風千古首陽山。
寄弟 馮友仁
義心既重利心輕，分異何乖手足情。糗飯自飴虞舜樂，採薇獨守伯夷清。析居不忍從親令，退遜甘當矯世名。賢弟晨昏勤定省，莫因流落念而兄。（《堅瓠己集》卷四。）。
別兄（題擬） 馮友義
手足分擕腸斷時，關山千里共相思。此行願促歸鞭早，莫待枝頭叫子規。
踵韻和兄見寄之作（題擬） 馮友義
勢利鴻毛眼底輕，異居忍背雁行情。薛包讓德千年烈，太伯存仁萬古清。棄禮亂倫趨薄俗，分門割戶總浮名。懸懸早發歸家念，幷奏塤篪樂弟兄。（同前。馮氏兄弟詩承張靖龍同志錄示。）（按：馮氏兄弟事迹不見唐宋時記載，詩意亦頗俚俗，疑出後人依託。）。
北京內晏 賀蘭遂
鏡鳴桂殿千山曉，花發梨園百卉新。（《千載佳句》卷下《宮省部·禁中》。）（按：《全唐詩逸》卷中收賀蘭暹詩，注「一作遂」。今檢《千載佳句》作賀蘭遂，《日本國見在書目》有「《賀蘭遂集》二〖卷〗。」當以作遂爲是。）。
爛柯山（題擬） 楊明
[洞天春遠日]行遲，[幾點殘星（殘）]僊子棋。[樵斧]爛柯人換世，[碧]桃花影未曾移。（見光緒卅二年鄭永禧纂《爛柯山志》卷十一《歷朝金石考》錄《唐楊明殘詩碑》。碑僅存十六字，缺字係鄭氏據《府志》補。）（〖1〗碑後附款識，上半已缺，殘文云：「諱明，字文舉，號潛醉，文章高古，詩爲耑門〖中缺〗柯山，而先生之詩，遂刻山中，以俟賞者〖中缺〗二年冬十月十有八日門生碣石王主敬謹。」〖2〗鄭氏跋云：「右碑正書四行，行七字，詩一句。每字方四寸許。後二行款識，末一行年月，脫上年號，致難稽考耳。碑四邊花紋，據瞿溥《日遲亭記》，係唐人詩刻，明代已斷，今尚存兩截。跋內明無籍貫。康熙《縣志》稱河東人，碣石在今山東武定府海豐縣黃河入海處，古河東地也，當不誤。」「《府志》列宋詩，喜慶《志》並改《日致亭記》，取唐人）（『春遠日遲』之詠爲，昔人豈別有攷歟？留俟知音。」楊明爲唐人抑爲宋人，尚難確定，今姑錄出以備考詳。又按：《南部新書》卷丁有王主敬事迹，未知即詩後題識者否。據勞格《御史臺精舍題名考》卷一云，王主敬即王上客，高宗時人，事詳《劉賓客外集》卷九《王倰神道碑》及《太平廣記》卷二五○引《兩京新記》。）。
登第後送人歸宜春 楊鄴
君歸爲說龍門事，雷雨初生電遶身。（見《輿地紀勝》卷二八《袁州》。）。
謝姚月華遺石華詩 楊達
青袿仙女隔蓬萊，珠樹金窗向曉開。燕子羽毛非廣袖，殷勤也帶石花來。（《瑯嬛記》卷中引《本傳》。）。
茅亭詩 楊少陽
池枯樹老花未開，黃鶯歌春空亭臺。（見《吟窗雜錄》卷二九。）。
宿南巖寺感興 齊顗
南巖寺，本滄海，任子釣臺今尚在。見說垂釣於此中，犗牛釣餌莊書載。滄海竭，任子歿，波濤打處爲巖窟。不知任子何所之，唯見釣臺空㟮屼。（見《會稽掇英總集》卷九。）（〖1〗《嘉泰會稽志》卷十一云：新昌縣「齊公井，在縣南五里南明山東麓，俗云齊相井。唐齊顗所居山中有十五題，井其一也。」原注：「案齊顗不爲相，俗傳誤也。」）。
分宜讀書臺詩 鄧廷聞
鐘山高高鐘水綠，昔有佳人在幽谷。臺荒只見草萋萋，萬卷不留誰更讀。（見明郭子章《豫章詩話》卷二。）。
朝霞詩 趙林
不因紅日照，長作白雲飛。（見《類說》卷十二《紀異記》。）。
碧流院（題擬） 裴極
一沼光涵四座寒，夕陽迴首更憑欄。憑師早把香蓮種，他日期來結社看。（見《咸淳臨安志》卷八五。）。
大丹歌 裴相公
大道留丹灶，清心慕煙霞。陰陽成造化，水火結河車。鉛汞須歸戊，爐開紫金花。華池再修育，神水各爲家。志士得之須保惜，定我性命育神室。下士聞之多暗笑，真人見說安魂魄。焚香禮之萬事畢，皆感天地作仙質。（《正統道藏》本《大丹篇》。）（按：《大丹篇》作者不詳。大致可確定爲宋或宋以前人之作。宋時無裴姓入相者，因知爲唐人之作。）。
句 劉珃
成童片子時，變老須臾事。（見《後村大全集》卷一七七《詩話續集》引李康成《玉臺後集》。）。
除夜 劉媛
春風報梅柳，一夜發南枝。
贈怨者 劉媛
傍人那得知心事，一面殘粧空涙痕。（見《吟窗雜錄》卷三十《古今才婦》。）（按：《全唐詩》卷八百一收四句，缺題，故重錄之。）。
句 歐陽皓
門前清江水，流水秦人家。（見《吟窗雜錄》卷十三王夢簡《進士王氏詩要格律》。）。
柘枝舞（題擬） 鄭在德
三敲畫鼓聲催急，一朵紅蓮出水遲。（見《韻語陽秋》卷十五。）。
山居（七言） 戴光乂
犁鋤闊地燒侵雲，焰猛衝巖迸鹿羣。鼙鼓靜時長霸國，戰爭無事感明君。啼猿響樹寒山碧，宿鳥喧巢夜霧曛。梯嶮上巖緣路去，院僧敲磬曉來聞。（見宋桑世昌《回文類聚》卷三。）（按：徐松《登科記考》卷二十七引《永樂大典》引《宜春志》，袁州進士及第者有戴光義，及第年代不詳。光義當即光乂，未詳以孰爲正。《宋史·藝文志》七著錄「戴文〖一作『乂』〗《迴文詩》一卷」，戴文或戴乂，均爲戴光乂之誤。）。
缺題 蕭沼
生年一半在燕支，容顏沙場日夜衰。蕭關不隔鄉園夢，瀚海長愁征戰期。容顏日日老金{彳數}，砂磧年年卧鐵衣。白草城中春不入，黃花戍上應長飛。（伯三六一九卷。）。
偶作 蕭鐸
籠中鸚鵡囀清歌，盡是蕭娘舊教他。今日獨來人不見，綠窗斜雨落花多。（影印本《詩淵》第六冊第三九四五頁。）。
留題曹娥廟 蕭闢
屈平以楚死，死濁不死清。伍員以吳死，死暗不死明。死者人所難，一死鴻毛輕。壯哉二子爲，留得不死名。曹娥以父死，年齡童未成。抱屍出洪瀾，非可二子並。二子諫不從，齊秦韓魏征。娥若不之死，父葬鱣與鯨。二子死以介，娥死以孝誠。於今會稽人，事之如事生。娥若生堯時，舜不妻女英。娥若逢孔子，娥名書《孝經》。娥父若羅辜，豈止爲緹縈。蔡邕不知娥，但愛碑上銘。我來拜祠下，古木寒雲橫。往往大江水，猶作哀哀鳴。安得娥有知，爲我神用靈。鼓此大江波，注入四瀆平。洗濯天下心，皆行娥所行。（見《會稽掇英總集》卷八。）。
至西山 錢叔獻
閒說吳王避暑宮，滿山六月絳紗紅。（見《輿地紀勝》卷八十一《壽昌軍》）。
游苑 蘇癿
庭院開金鏁，周迴賞碧堂。池深流水慢，岸闊引橋長。遇石攀藤息，逢林摘果嘗。更呼園子問，何處可尋涼？（見伯三六一九卷。）。
清明日登張女郎神廟 蘇癿
汧水北，隴山東，漢家神女廟其中。寒食盡，清明旦，遠近香車來不斷。飛泉直注漴道間，大岫橫遮隱（伯三八八五卷無此字）天半。花正新，草復綠，黃鶯現見（任半塘改爲「睍睆」）[遷喬]（〖千橋〗從任說改）木。汧流括（任改作「活」），古樹攢，隴[坂]（（返）從任說改）高高布雲族（疑應作「簇」，任改爲「端」，恐非。）水清靈，竹矇密，無匣仙潭難延碧。談（任改作「淡」）樓閣，人畫成，翠嶺山花天繍出。塵冥寞，馬盤桓，爭奔陌上聲散散。公子王孫一隊隊，管絃歌舞幾般般。酌醴醑，補（伯三八八五卷作「捕」，似皆未允，任錄作「舞」，似無據）錦筵，羅幃翠幕奄（任改作「掩」）靈泉。是日（任錄誤作「堤上」）淹留不覺寐，歸來明月滿秦川。（見伯三六一九卷、伯三八八五卷。）（按：任半塘先生《敦煌歌辭總編》卷三錄此詩，僅據伯三六一九卷，文字偶有誤，但校改處亦頗可採，又推測蘇癿應爲哥舒翰同時人，亦可備一說。）。
還丹口訣 元陽子
還丹篇，還丹篇，欲得黃芽先炬鉛。陽壬不去火中走，陰丙如何得作煙。雞抱卵兮日數足，母生子兮十月全。但得坤來爲屋宅，坤至何愁不作乾？伏吾此法在目前，違吾此法饒萬年。八石須向火中走，莫弄水飽費君錢。還丹不是世難學，自是時人志不堅。若明魏君謌十首，千廻海水變桑田。（《大還丹照鑑》）。
金液還丹歌（題擬） 一 元陽子
真陰真陽是其道，只在目前何還討？凡流歲歲鍊神丹，或見青黃自云好。
金液還丹歌（題擬） 二 元陽子
志士應須承法則，莫損心神須見道。但知求得真黃芽，人得食之壽無老。
金液還丹歌（題擬） 三 元陽子
神水華池世所稀，流傳不許俗人知。還將世上凡鉛汞，相似令教人不疑。（以上三首又見《金液還丹問訣》）。
金液還丹歌（題擬） 四 元陽子
黃芽不與世鉛同，徒以勞神不見功。
金液還丹歌（題擬） 五 元陽子
青龍逐虎虎隨龍，赤禽交會聲嗈嗈。調氣運火逐離宮，丹砂入腹身自沖。
金液還丹歌（題擬） 六 元陽子
五行深妙義難知，龍虎隱藏在坎離，還丹之術數過百，最妙須得金華池。
金液還丹歌（題擬） 七 元陽子
丹砂其位元非赤，四季排來在南宅。流珠本性無定居，若識其原似秋石。。
金液還丹歌（題擬） 八 元陽子
日魂月華二氣真，含胎育子自堪神。變轉欲終君自見，分明化作明窗塵。
金液還丹歌（題擬） 九 元陽子
鉛汞一門不可依，金丹秘訣聖無知。莫將世上凡鉛汞，論年運火競相持。
金液還丹歌（題擬） 十 元陽子
天生二物應虛無，爲妻爲子復爲夫。二五之門唯日月，能分卯酉座爲初。
金液還丹歌（題擬） 十一 元陽子
含養天然稟至神，沖和之氣結成身。富貴只緣懷五彩，心知鉛汞共成親。
金液還丹歌（題擬） 十二 元陽子
乾坤不許相爲避，志士元知在天地。
金液還丹歌（題擬） 十三 元陽子
玄黃冥寞不可辯，鉛汞之門義難顯。世人不曉定其原，細思至行自然見。
金液還丹歌（題擬） 十四 元陽子
嬰兒漠漠不可悟，徒以勞神虎見苦。但知會得聖人言，即是分明上天路。
金液還丹歌（題擬） 十五 元陽子
三四同居共一室，一二夫妻爲偶匹。要假良媒方得親，遂使交遊情意密。
金液還丹歌（題擬） 十六 元陽子
浮沉恍惚性難辨，誤取迷途年月遠。欲知靈藥何日成，陽數終須歸九轉。
金液還丹歌（題擬） 十七 元陽子
陰陽冥寞不可知，青龍白虎自相持。年終被轉自相噉，白虎制龍龍漸希。
金液還丹歌（題擬） 十八 元陽子
乾天爲父坤爲母，南方朱雀北玄武。
金液還丹歌（題擬） 十九 元陽子
三人義合同爲宗，常飲日月照其中。已過三花金再液，九轉須終歲月功。
金液還丹歌（題擬） 二十 元陽子
青龍本質在東宮，配合乾坤震位中。白虎自茲相見後，流珠那肯不相從。
金液還丹歌（題擬） 二十一 元陽子
龍虎修來五轉強，爐中漸覺菊花香。如今修鍊正當節，莫恨悠悠歲月長。
金液還丹歌（題擬） 二十二 元陽子
欲（一作「要」）識丹砂是木精，移來西位與金幷。凡（一作「迷」）人何處尋蹤跡（一作「龍虎」），恍惚中（一作「之」）間在（一作「是」）杳冥。（此首又見《金液還丹百問訣》。）。
金液還丹歌（題擬） 二十三 元陽子
悟者猶如返歧蹤，迷途不易尋路苦。
金液還丹歌（題擬） 二十四 元陽子
一人本有一人無，金公爲婦木爲夫。玄冥深奧不可度，志士何曾肯語圖。
金液還丹歌（題擬） 二十五 元陽子
玄天汪汪配地黃，男精和合並同房。白液爐中隨月化，時人服者瑩心涼。
金液還丹歌（題擬） 二十六 元陽子
金木相傷誰定原，五行相返自相連。
金液還丹歌（題擬） 二十七 元陽子
世間鉛汞不相依，志士元知在坎離。賢者共藏人不見，淮南修秘在華池。
金液還丹歌（題擬） 二十八 元陽子
九轉丹成歲欲終，開爐忽見藥花紅。
金液還丹歌（題擬） 二十九 元陽子
鉛汞相傳世所希，丹砂玉質雪爲衣。朦朧只在君家舍，日日君看君不知。
金液還丹歌（題擬） 三十 元陽子
還丹入口身自輕，能銷久病去祅精。貪愛自茲無所染，能改愚人世與情。
金液還丹歌（題擬） 三十一 元陽子
誰悟靈丹出世塵，三花合會與龍親。君看前後鍊丹者，誤煞千人與萬人。（以上皆見《正統道藏》珠字號《元陽子金液集》。）。
還丹金液歌 元陽子
和氣和太初，初氣終歸一。母子本相生，相生又相失。陰鍊玄陰精，月旬嫁於日。日月既相交，還丹赩然出。北方取河車，南方朱雀一。碧水生妙花，白花懷玉質。龍虬入相交，刀圭須謹密。獨弄在乾坤，能滋於萬物。姹女玄陰精，二種皆歸一。河上無水銀，乃合著陰律。蕩蕩赤龍蟠，火候看容質。變作裏蹄金，黃芽無根術。火記三百篇，知之萬不失。如騾懷姙駒，自懷其形質。（《正統道藏》珠芓號《還丹金液歌註》。原有張果註。）。
靈草歌 達道草 白雲仙人
結汞事如何，莫拋靈草歌。只何赤勤好，偏用達道多。
靈草歌 海寶草 白雲仙人
十年學仙術，靈草少知音。白祿堪爲櫃，海寶善軟金。生在沙崗上，常得道家欽。朱內抽真汞，花紅根自深。
靈草歌 紫芝草 白雲仙人
此花有不稀，出土並三枝。朱砂見寶白，煑汞自然癡。
靈草歌 合穗草 白雲仙人
天降神櫃草，無過訪合穗。燒藥實堪誇，不與凡草揆。衆草經霜軟，此草不憔悴。寒暑不相侵，燒藥添智慧。
靈草歌 望仙草 白雲仙人
春生草鋪煙，未上摘望仙。伏朱砂作汁，結汞汞便乾。。
靈草歌 金蓮草 白雲仙人
燒丹偏教玄，但採草金蓮。衆藥堪爲櫃，遇凡不須言。
靈草歌 玉液草 白雲仙人
玉液草能紅，大藥與相通。偏櫃草砂子，見寶有殊功。
靈草歌 大秘草 白雲仙人
大道須懷志，此草深要記。四神偏能伏，兼燒大二氣。
靈草歌 金風草 白雲仙人
子黑根白花葉青，仙家惜似掌中珍。真汞煮作硬砂子，白體成庚重不輕。
靈草歌 大通草 白雲仙人
大通花紅葉似青，子黑根白味不辛。一生長養河次畔，獨體結成砂子真。
靈草歌 天降草 白雲仙人
芝草延年壽，五鳳結成珍。六龍堪爲櫃，七寶善養庚。玉柱能香美，青泉苦味辛。萬通偏煮汞，天降立制成。
靈草歌 惹羅衣草 白雲仙人
出羣葉綠順五枝，見寶雄煮事相依。煮汞成珍作砂子，五金偏道定相宜。
靈草歌 大道草 白雲仙人
。
靈草歌 大道草 一 白雲仙人
大道名高以傳聲，陰陽二氣子雙新。抽汞使來經數載，不知標在出靈真。
靈草歌 大道草 二 白雲仙人
大道草葉細，一花結二子。抽汞自然新，水銀見即死。
靈草歌 長生草 白雲仙人
此草功能世所稀，不遇真本少人知。仙家異呼長生草，偏解常燒伏火砒。
靈草歌 白鶴草 白雲仙人
白鶴偏有功，葉青花自紅。獨體伏真汞，長生在林中。
靈草歌 磨羅草 白雲仙人
紫花白汁多，大道號磨羅。不但延年壽，伏藥櫃使多。
靈草歌 鳳青草 白雲仙人
志道要超昇，須訪神草經。聖事常宜重，非人莫謾輕。恐折人間壽，看似掌中珍。欲知庚汞了，須採草鳳青。
靈草歌 顯志草 白雲仙人
顯志實堪誇，雪內放黃花。寒暑不相礙，獨體草結砂。
靈草歌 水紅草 白雲仙人
天生號水紅，伏汞意不重。偏伏碙砂白，兼櫃大雌雄。。
靈草歌 地蕉草 白雲仙人
伏藥偏清高，無過採地蕉。不但抽真汞，兼伏石中硝。
靈草歌 寶山草 白雲仙人
寶草號寶山，生居大林間。仙家偏秘借，價直萬千錢。
靈草歌 小金線草 白雲仙人
靈草並光鮮，金線力最堅。便是稀砂子，葉裏自然乾。
靈草歌 真珠草 白雲仙人
靈苗櫃藥好，無過真珠草。伏藥定無憂，服食人不老。
靈草歌 金鸞草 白雲仙人
大道秘金鸞，仙家亦不傳，堪作庚汞櫃，採寶勝湧泉。
靈草歌 海石榴草 白雲仙人
採汞不知休，無過海石榴。
靈草歌 聚珍草 白雲仙人
天降號聚珍，四季葉長青。凡人多不識，看似掌中金。服食添長命，生餐善治心。不是真仙本，世間少知音。
靈草歌 海桃草 白雲仙人
靈枝號海桃，生服善治勞。不但添人壽，兼軟汞與錨。。
靈草歌 金燈草 白雲仙人
此草味教辛，仙家喚金燈。生服能治病，一載自身輕。伏砒砒能白，結汞汞轉新。不然濟人命，兼取汞中庚。
靈草歌 山青草 白雲仙人
仙草名山青，根株似黃精。人服髪再黑，偏療小兒驚。燒藥堪爲櫃，秋夏葉長新。
靈草歌 萬通草 白雲仙人
大道依仙蹤，方顯有神功。三黃成真體，白虎是一宗。金丹求靈草，石櫃卒難窮。欲知鉛汞了，須採草萬通。
靈草歌 白珠草 白雲仙人
大道與仙同，須向草中功。金石能飛走，靈草自相通。但依真仙草，製向鉛汞中。欲得金丹就，採取草山紅。
靈草歌 龍泉草 白雲仙人
萬物萌芽在春前，只有龍泉出土先。見寶朱砂用葉裏，自然汁煮汞成乾。
靈草歌 寶峰草 白雲仙人
大道居鄽市，訪道莫西東。但求真鉛汞，四事總相通。聖事依指教，不越大仙蹤。欲知黃芽現，須採草寶峰。。
靈草歌 金錢草 白雲仙人
了道與延年，無過訪金錢。服食添人壽，乾汞兼駐顏。
靈草歌 仙娥草 白雲仙人
造化紫河草，不及草仙娥。能伏飛流藥，大道知也麼。
靈草歌 黃芽草 白雲仙人
花葉能青綠，根白色似金。
靈草歌 青金草 白雲仙人
久聞有靈草，不過青金好。葉綠枝條嫩，服食人不老。
靈草歌 秘曰 白雲仙人
七十二草總有靈，各伏丹砂並通神。不是上方留下界，凡世俗流少聽聞。（《正統道藏》如字號。）（〖1〗《崇文總目》卷四道書類七著錄：「《白雲仙人靈草歌》一卷。」不題撰人。又見《通志·藝文略》）。
朱君緒
。
法師昇高座詠 朱君緒
弟子仰法師，敢啓有所陳。衆生闇塞久，思聞至法音。大慈開長夜，設化萬劫新。主人建福齋，延及四輩人。
法師昇高座時詠 朱君緒
齋直道所務，妙品元始貴。故設祖劫橋，廣度諸民物。爾曰設清齋，帳座羅五色。天仙遊誕上，五帝列方職。功曹傳符命，擁衛左右直。我昇龍輿座。玉梯附機息。神霄助授護，天魔不舉目。五神不移動，披宣太上域。
定座詠 朱君緒
大道無爲中，積氣運起形。爲衆設橋梁，故遺無等經。修之得長樂，莫有三界生。燒去六塵垢，一心靜念聽。
下座詠 朱君緒
妙品演布化，迢迢霄玄音。等受無礙智，三梁度黃津。神霄功曹使，疲勞小停神。三會因勞賞，當報不負言。須啓更當白，便曹未恚懸。下座服居位，禮拜三寶尊。（《要修科儀戒律鈔》卷二）。
還丹口訣 岑真人
天生太素，地產靈津。能伏能飛，變化如神。陰陽宗祖，道契君臣。聖人秘寶，非者不聞。且太素爲君，靈津爲臣。合和兩性，呼吸相呑。爲夫爲婦，男女姻親。變化鉤牽，恩愛傳真。
還丹歌 岑真人
東方青龍，丙丁甲乙。西方白虎，壬癸凝液。二氣舍真，世人難覓。機持此寶，一水一石。灰池焰爍，名除死籍。
傳付心訣再歌 岑真人
水神投金碧，乾坤日月精。坎離爲既濟，三才顯其名。陽數居陰殺，陰數歸陽刑。欲知顛倒術，相尅是相生。若修諸八石，千萬無一成。欲覓真道者，壬癸上尋庚。（《大還丹照鑑》）。
還丹口訣 岑真人
歎羨巨江月影沈，金之主起見鉛心。須當努力求仙訣，莫使蹉跎歲月深。
還丹歌 岑真人
九鍊鉛精大道成，我家何慮不長生？朝尋弄玉過仙府，暮謁麻姑入太清。神照本來自靈氣，漢武榮知有俗情。萬事只今空寂寞，一生飄蕩落浮名。（《大還丹照鑑》）（按：《茅山志》卷七載唐成延昭號沖虛先生，未知即其人否。）。
還丹口訣 李玄光
夫養生之術，非難亦非易。世人也用鉛，不得修鉛志。才與脫黑衫，便即露素質。及池炎火上，刀圭依法律。鉛白還同此，抽時莫教失。持入赤色門，點時堅如石。藥用真水精，八數爲第一。妙精亦八兩，陽人身上出。兩般相合和，甑山須秘密。凡曲烏龍上，數滿經三七。一兩真龍腦，還要肥蘇膩。白色真龍腦，蒼色亦不是。別有方法製，取用在臨時。二物合爲體，須使真金器。世人會此語，地仙只這是。若將非處用，殃禍自立至。十年暗障日，五載不見明。若點一粟粒，須臾即抵聖。
還丹歌 一 李玄光
參同金碧盡藏情，頼有陰君序節明。學人更遇清霞訣，龍虎從兹識本形。
還丹歌 二 李玄光
天生元氣本虛無，紅顏長者體如酥。火裏變身還火裏，仙人得意號玄珠。。
還丹歌 三 李玄光
世人識柔不識剛，便道黃芽色帶黃。學來若到盃鉛境，始信黃芽色不黃。（均見《大還丹照鑑》）。
柳沖用
。
巨勝歌（幷序） 一 柳沖用
九鼎何所自，都因一炁生。銀鉛看得所，龍虎自呑幷。銖兩相句制，河車辨性情。循還依節候，還丹應可成。
巨勝歌（幷序） 二 柳沖用
龜蛇體殊異，鉛汞共宗祖。二女雖同居，良媒分子母。配合由三花，青龍句白虎。四象既可憑，五神當有主。
巨勝歌（幷序） 三 柳沖用
巍巍尊復高，飄飄何左顧。世人徒鍊丹，不識神仙路。衆石屬坎宮，假名皆不悟。黑白既不知，流年亦虛度。
巨勝歌（幷序） 四 柳沖用
盡言水土金，三物成大藥。假氣遞相生，相生復相爍。黃芽不是鉛，元向鉛中作。舉東已合西，戊己爲囊橐。
巨勝歌（幷序） 五 柳沖用
二八成兩家，中弦敵二八。乃知天地間，陰陽制樞轄。子因母而生，母因子而殺。長養嬰孩精，溫顏防利滑。月滿每成形，抽添還暫歇。壬子一陽生，循環至玄絕。若知出世期，神符與白雪。
巨勝歌（幷序） 六 柳沖用
修真鍊形須守一，參差一二爐間失。且將壬子制裏蹄，不然更泥扶桑日。必令有味到無情，方保元和天性質。不要他處覓良媒，夫妻由來相配匹。馬牙從此勝琅玕，弦望晦朔候遲疾。乃知東西定圓方，世人莫謾誇奇術。
巨勝歌（幷序） 七 柳沖用
水母金父不易識，化他流珠轉輝赩。假氣若到白雪宮，黃芽從兹實難測。隄防堅固半浮沉，姹女悲吟寧暫息。
巨勝歌（幷序） 八 柳沖用
古詩歌訣盡分明，只是迷人強穿鑿。至道猶來不甚煩，妄將砂汞相交錯。未知赤血與青腰，終日只向鉛中作。鉛中有物豈易修，失之一氣無斷齶。
巨勝歌（幷序） 九 柳沖用
黃芽不是鉛，二舞會生丹田。若求巨勝法，鉛汞須自然。顧非世間有，不問愚與賢。日魂與月華，識者皆神仙。
巨勝歌（幷序） 十 柳沖用
太元道士本神仙，移名中都學自然。世人鍊藥迷金水，燒盡黃芽不識鉛。西蜀水銀人競採，得火須臾變作煙。若能得一莫執一妙法玄之又更玄。（《正統道藏》如字號。）（〖1〗《崇文總目》卷四道書類七著錄：「《巨勝歌》一卷。」）。
還丹口訣 曹真人
捉取東青龍，配與西白虎。更將南朱雀，會偶北玄武。四者窮其根，本來同宗祖。世人不知深，衆石多錯悮。不解演陰陽，配合爲夫婦。陰陽氣本變，始得俱相聚。就中最妙者，須得中央土。泥鑪不假法，運火心須苦。一日兩卦候，進退依節度。細窮日月盈，莫遣失風雨。十月還丹成，身除貧病苦。滄海與桑田，變時君治覩。誰人得吾道，不得輕取與。容易泄天機，謫罰殃七祖。（《大還丹照鑑》）。
石膽歌 徐真君
白珠碧水平鐺中，文武微微聲漸雄。一伏三時成半死，再烹經宿變成銅。將軍此朝須舞劍，青腰小兒莫相猒。白霜理石常煞人，黃礬石膽從來艷。鐵堝土釜各文武，一須五時連夜煮。開匣見玉須焚香，仙人遇之名長久。（唐金陵子《龍虎還丹訣》卷下。原署「天目徐真君」。）。
還丹口訣 彭真君
陰陽造化不須傳，只用水銀是黑鉛。不傷汞，不傷鉛，此物道中玄復玄。世人識得真龍虎，成道只在片時間。（《不還丹照鑑》）。
還丹口訣 陶埴
真汞非水銀，還向此中得。若要真水銀，須求坎裏力。（《大還丹照鑑》。）。
還金歌 陶埴
仙人拍手雪成團，黃花欲入紫河難。子母一時流作水，變化還同九轉丹。（《正統道藏》本陶埴《還金述》引）。
望江南 陶埴
還丹術，切要經手傳。若信故方終自誤，顛來倒去倒來顛，不得怨神仙。
菩薩蠻 陶埴
家家盡有長生藥，時人取用皆差錯。氣候若飛沈，問君何處尋？眼看猶不識，誤向鉛中覓。此物沒黃芽，徒勞歲月賒。（以上二首均見《金液還丹百問訣》。）。
還丹歌 賀蘭求
青龍起，白虎卧，玄武飛，朱雀坐，黃龍中央自結裏。母憐子，子憐母，爐中結成雲一朵。（《金液還丹百問訣》。）。
還丹口訣 楊玄一
世上人人盡好藥，箇箇元來尋不着。也道用鉛不用鉛，及至用鉛還是錯。用鉛不用鉛，不用得長年。用鉛須用鉛，用鉛住丹田。無鉛不成丹，還丹生在鉛。金公能住水，黑鉛有黃芽。黃芽入汞家，覆載以河車。
歌 楊玄一
鉛向鉛中出，鉛同色不同。若能分皂白，日日是仙翁。（見《正統道藏》本後蜀人著《大還丹照鑑》。）。
還丹歌 一 楊行真人
世上人人緫愛藥，箇箇元來尋不著。也道用鉛不用鉛，及至用鉛還只錯。尋不著，莫生嗔，都爲黃芽不得真。有信有行堪分付，財色不染是真人。潛拯濟，莫彰露，本覓長生却短祚。慎勿將身遊貴門，醫卜經求且閑處。未能隱，沒閑處，且去經求無病藥，長生樂道何憂慮。鉛爲君，汞爲臣，火爲使者，赤血將軍，守陰守陽，制御伏藥，藥成先用點水銀。水銀被點堪服餌，鬼官不追人不死。世世喧喧若得之，閑處經求莫干貴。心口訣，手眼傳，制伏只在黃芽邊。心口不決，手眼不傳，耽荒酒色，與道無緣。
還丹歌 二 楊行真人
丹田水結黃芽起，百日養來伏火矣。陰居陽鼎是金丹，十月養之堪服餌。服餌由來駐顏色，容鬢不衰定心力。賣丹賣藥住人間，壽命千年人不識。
還丹歌 三 楊行真人
長生藥，不死丹，世人欲作尋復難。心猶豫，意遲疑，八丹方法由來有，如何不取一門知。二人語，共商量，日夜尋思不死方。若取黑鉛幷姹女，騰身天上自翱翔。一爲左，一爲右，陰陽具足還丹就。真須鍊，必長生，逍遙自在紫雲庭。
還丹歌 四 楊行真人
世上喧喧車馬人，紅顏綠鬢不長春。藥術相傳萬甲子，學者忙忙尋不真。若交箇箇識黃芽，世間那得有貧人。
還丹歌 五 楊行真人
老翁老婆造大藥，鉛汞二金用不錯。出湯入火少精神，半生半死相依約。依約由來一甲子，上陰下陽相伏矣，世上喧喧若得之，鬼官不收免生死。鉛是鉛，汞是汞，世上人人緫能用。草黃芽，木黃芽，世上人人緫謾誇。自古口傳不形紙，燒者徒勞盡破家。（按：此詩末八句與軒轅集《還丹口訣》中八句相近，見本書卷三十。）。
還丹歌 六 楊行真人
西方白帝居武都，裏有雞冠衆所須。華池固濟經七日，姹女因媒尋得夫。看鑪切候四時炁，冷暖寒溫心不寐。供養仙人禮度周，一點黃金應滿地。
還丹歌 七 楊行真人
鉛汞二陰，還丹之心。相制不難，人迷不尋。學者不見，徒費千金。堪得指教，作福拯貧。如斯之用，天人不嗔。非道破除，天之大怒。惡病加之，遭官刑獄。
還丹歌 八 楊行真人
黑類不同居，母子相依約。不得鉛黃芽，制伏還不著。黃芽陰中伏，白雪陽中作。將入火中燒，陰陽相繫縛。母子不能逃，生死不離却。
還丹歌 九 楊行真人
丹砂丹砂，濟命濟家。能濟我命，能濟我家。能生姹女，嫁與黃芽。事夫潔素，無喜無怒。禮樂周旋，晨昏節度。金亦可作，世亦可度。作今不成，徒然自悮。
還丹歌 十 楊行真人
汞結本在丹田中，次居陽鼎炁相通。和合三朝方始住，還知大藥在鉛中。先入陰鑪成大白，後居陽鼎變金丹。世人若達其中理，水銀被制不爲難。
還丹歌 十一 楊行真人
朱砂水銀入鉛池，收得黃芽人不知。本是仙人留口訣，有緣而遇還要師。師須分明傳口訣，世上喧喧少言說。七十年中付一人，分明還須有仙骨。
還丹歌 十二 楊行真人
世上求道，酒肉愚癡。百年欲過，顒顒不知。金公制伏，還丹一支。朱砂伏火，治病無疑。長生有望，堅固無疑。不衰不老，彭祖同時。
還丹歌 十三 楊行真人
古仙取得赤銅精，一兩水銀一兩精。碙砂半兩漿水煎，從朝至暮體能堅。入銅入鐵鑄鏡力，鬼神怕懼不能言。若得至人留口訣，事須保愛始長年。
還丹歌 十四 楊行真人
陽精若堅魂自立，陰精若堅魄自成。魂魄堅強心有聖，紅鉛朱汞更能靈。得遇仙公留此術，魂神魄立自長生。
還丹歌 十五 楊行真人
能知少女，必定還精。能伏朱兒，必定堅貞。金精石髓，是魂之靈。能修者聖，能伏者靈。鬼官不追，仙籍有名。。
還丹歌 十六 楊行真人
五十六十堪分付，此處由來始堅固。還須醫卜掩行藏，行住坐卧無憂慮。
還丹歌 十七 楊行真人
自古來來多少人，都緣此術損亡身，須學陰陽兼卜相，混俗經求且外貧。
還丹歌 十八 楊行真人
堪分付，遞相傳，拯濟元來此道門。妄傳之者遭殃禍，父子麤踈不合言。
還丹歌 十九 楊行真人
欲覓丹田本是鉛，朱砂被制體能堅。但得至人傳口訣，紅鉛入水大丹圓。
還丹歌 二○ 楊行真人
一一事須心口記，造作還須手眼傳。河車覆載丹田裏，伏火緫在黃芽邊。
還丹歌 二一 楊行真人
金公能住水，黑鉛有黃芽。變此黃芽水，用水作河車。
還丹歌 二二 楊行真人
南方赤帝髓，本是太陰精。古仙能奪剝，却取水銀形。
還丹歌 二三 楊行真人
二精合會，還丹之心。若逢此理，不假遠尋。黑鉛取陽，朱砂取陰。（《還丹歌訣》卷上。）（按：快樂組詩第一首前四句與楊玄一詩幾全同，頗疑二人爲同一人。姑分列。俟續考。）。
還丹口訣 楊真人
淮王煉秋石，黃帝美金花。世人不悟莫咨嗟，神仙之藥徧中華。不用鉛，不用砂，迷愚之者亦如麻。修取鉛，煉取砂，頃刻之間見黃芽。得黃芽，莫謾誇，將此黃芽配女家，夫妻和合歲月賒。身披紫服駕雲霞，驗之刀圭是河車。。
再歌 楊真人
陰中有陽，陽中有陰。既識砂中汞，須求鉛裏金。二味實天地之大寶，日月之至精。鍊得此者，下鬼不欺。（《大還丹照鑑》）（按：楊真人有可能爲前二人中之一人，亦可能爲同一人。因無他據，姑分列。）。
還丹口訣 董大仙
日魂月魄無形狀，採得天然太新樣。契合神仙實難論，雲霄起在黃芽上。龍騰虎伏變金田，始末須得出世鉛。爲家爲屋自然居，配儷之時頃刻間。認得離胎爭欲言，不在文書口訣傳。（《大還丹照鑑》）。
韓蘊中
。
火記歌（幷序） 一 韓蘊中
復始纔陽發，循環順節移。龍潛騰未得，虎伏叫聲希。二炁相方會，三花兆啟期。火盈臨九數，虧折却來歸。
火記歌（幷序） 二 韓蘊中
二九臨鑪日，乾坤氣正交。金童來剋木，土鎮水胎胞。感應相吞噉，和同在意調。進時加刻漏，退即卦依爻。
火記歌（幷序） 三 韓蘊中
道泰親承候，陽和始發生。律移衤孟月，斗建守寅行。君子心乾惕，陰陽順節萌。三旬終出戶，擣治再還烹。
火記歌（幷序） 四 韓蘊中
榆死魁臨卯，三無正是時。日魂和月魄，（此兩精合爲大道也。）龍虎自相持。大壯成䂓矩，花開向桂枝。罷鑪停火候，青色轉光輝。
火記歌（幷序） 五 韓蘊中
萬木盡含陽，花開滿路香。金雞乘大火，（朱火精。）玉兔却虧傷。（水精。）至士憂生死，尊卑倐忽亡。藥成朝大帝，服餌滅災殃。。
火記歌（幷序） 六 韓蘊中
苦節鍊成乾，修丹在志堅。虎傷龍帶血，金殺木無煙。陽盛陰將至，榮來衰自然。撃聲同磬響，觀視得延年。
火記歌（幷序） 七 韓蘊中
初六到南宮，陰昇姤啓蒙。刻頻移律呂，持節遞相攻。五日纔虧折，三花運數供。取來臨戶看，血點幾千重。
火記歌（幷序） 八 韓蘊中
小吉柄天符，陰來遁積孚。金公湊筋髓，朱鳥握機樞。道體同天地，沖和藥在鑪。莫將爲變化，服餌死皆蘇。
火記歌（幷序） 九 韓蘊中
否閉三陰降，將軍殺炁多。牽牛星漢會，織女渡天河。甲乙變傷木，庚辛劎始磨。令行廵節候，寒暑緫經過。
火記歌（幷序） 十 韓蘊中
月合天剛至，風生薺麥芽。土公親祭祀，埏埴養金砂。桂影圓霄漢，曦和韻紫霞。鴻來玄鳥去，將見水中楂。
火記歌（幷序） 十一 韓蘊中
冷炁傷時物，陰來萬木凋。菊花尋戊已，赤血斬龍腰。剝爛將爲土，離鉛見即消。苦心修至道，莫恨路迢迢。
火記歌（幷序） 十二 韓蘊中
上六居坤位，陰陽括始終。帝男精作髓，離女血殷紅。二八當交合，三人義不同。開鑪看至寶，服即變衰翁。
火記歌（幷序） 十三 韓蘊中
重歷純元地，陽潛造六寒。三旬攻荐至，六九始成丹。金牓書名字，仙宮立醮壇。厭離人世患，羽化去乘鸞。（鹽膽未左味，煮帝男帝女，三日三夜，左味調黃作匱，養一七日也。○元陽子《還丹歌訣》卷上。）（按：元陽子《還丹歌訣》，《郡齋讀書志》〖《文獻通考·經籍考》引〗引《李氏書目》有此書，知爲宋仁宗前著作。然其中《古神仙身事歌》中提及洞賓、圖南，則又已入宋。五代後蜀時人著《大還丹照鑑》引韓藴中此歌序爲口訣，因知其應爲唐時人，生活年代待考。）。
七返砂歌 竇真君
金公年六十，六十金公老。姹女年六十，六十姹女少。金公年三十，姹女還漸少。老翁得少妻，枯楊自生篠。夫妻同一處，成道和合了。根本是黃芽，金公元一家。姹女入鉛室，須臾地變茶。覆月合仰月，仰月急須賒。固濟重固濟，固濟似丹家。丙丁張下詖，混沌自甜葩。七八陽數極，九六更須加。四殻陽既滿，五色似朝霞。去陽除覆月，上上好黃芽。黃即黃金色，白即白馬牙。變化成運載，故號曰河車。玄明與濱伏，夫婦同一家。本是王陽術，黃帝羨金花。智者能隱秘，愚者向人誇。若達此道者，鶴控白雲涯。（《大還丹照鑑》）。
九轉詩 一 竇真君
巖叟承恩寵，燒丹在禁闈。釜中諸藥化，鑪上水銀飛。璧合秋霜色，光含夜月輝。緫由明主感，能使道精微。
九轉詩 二 竇真君
却取抽成汞，還燒遣作砂。上仙方祕密，中禁藥精華。紫炁含真色，朱光雜曉霞。欲將同一體，須更猛三花。。
九轉詩 三 竇真君
轉轉窮微妙，重重入杳杳。由將藥砂體，却變水銀形。炁合秋霜靜，朱光夜落星。自然成姹女，何處不通靈。
九轉詩 四 竇真君
白錫雖初化，黃芽制已凝。元如天降雪，映似結池水。研土乾和炒，羅灰濕拌蒸。仍須看炁色，更待鹵鹹澄。
九轉詩 五 竇真君
文武長調火，陰陽鎮作鑪。釜中看炁過，鍋裏定真虛。炬石重鐐養，防非六藥塗。
九轉詩 六 竇真君
硝石臨湯沃，碙砂浸水煎。鹹麤只是轉，礬細不須研。舊白初凝硬，新黃色未堅。欲將持入火，由怯水銀煙。
九轉詩 七 竇真君
罷火開丹竃，成金去藥泥。瑞光連明月，真氣雜虹蜺。形勝參金鼎，精華向馬蹄。由須九轉畢，看取一刀圭。
九轉詩 八 竇真君
化粉初研鍊，臨鑪定否臧。似塵驚半紫，如麵訝全黃。瑞作三莖穗，靈含五色光。待抽金毒盡，特獻玉階傍。
九轉詩 九 竇真君
玉律春初至，金丹帝感成。南山同聖壽，東海比時清。福是玄元德，功由至道呈。小臣雖有術，仙士謝茅盈。（《還丹詩訣》卷上。原署「峨眉竇真人」，與真君應爲同一人。）。
注葛仙公氣訣贈友人 逸人不顧
君今遣我注仙經，我乃爲君強釋名。華嶽峰前霞客喜，天台洞裏隱人驚。雲翔嶂外緣文就，鶴唳天邊爲氣成。奉勸仙公除自秘，莫教流俗浪相輕。（見《四庫珍本初集》本《天台前集別編》。）（按：詩題下原注：「見《洞天集》。」《洞天集》爲五代後漢道士王貞範所纂，見《崇文總目》。）。
芒鞵詩 芒鞵道人
芸鞵織得甚堅牢，萬兩黃金價不高。當時不聽妻兒語，跟我蓬萊走一遭。（見《沅湘耆舊集》卷十四。）。
下鹿苑寺 大宗
鹿苑重興梵宇寬，天台羅漢逐雲端。雨花石上成砆坐，瀑布泉邊悟水觀。四壁無鄰山鳥待，深巖有洞老猿看。當時婺嶺龍回去，今日還歸護法壇。（同治《嵊縣志》卷二十五。此首承陶敏先生告。）。
大還丹口訣 若訥
黃芽砂汞造，陰殻含陽花。不得黃芽理，還丹應路賒。世人煉至藥，盡認鉛黃花。黃花是死物，那得到仙家。黃芽非外藥，內象取精華。若到黃芽地，金銀徒爾誇。
歌 若訥
芽若是鉛，去鉛萬里。芽若非鉛，從鉛而始。鉛爲芽母，芽爲鉛子。既得金花，捨鉛不使。（見《正統道藏》本後蜀人著《大還丹照鑑》。）。
山居 一 法珍
煙暖喬林啼鳥遠，日高方丈落花深。積香櫉內新茶熟，輕汎松花滿碗金。
山居 二 法珍
風定泉花當澗響，雨餘山色入樓多。老僧滅却心頭火，一榻松陰養太和。
山居 三 法珍
清風拂處葉欲落，碧蘚堆時人不來。滿院秋光濃欲滴，禪門閒向白雲開。
山居 四 法珍
梅花墻角開新歷，松樹枝頭曝衲衣。怕冷老僧嫌朔吹，却教童子掩柴扉。（均見《古今禪藻集》卷七。）。
題寶相寺 南粤
松徑行纔盡，香城絕世塵。倚巖開半殿，鑿石見全身。鐘鼓中天曉，煙花上界春。出門重稽首，願值下生晨。（見《會稽掇英總集》卷九。《增廣聖宋高僧詩選後集》卷中作南越《石佛寺》詩。）。
春日題感上人山莊簡法友 惠敏
吾友幽棲地，今來藝黍南。階生王子竹，庭結負山菴。花葉裁新□，樵舟泊小潭。相傳此爲勝，詩遲坐中探。（日本藏唐抄本《新撰類林抄》卷四。）。
鄰霄臺 惠顗
平臺屹峰巔，去天不盈尺。雲來隱巉巖，雲散露形跡。長嘯視大荒，煩襟盡冰釋。不知身世遠，但覺乾坤窄。一勺滄浪浮，萬家煙樹隔。解衣恣盤礴，謝我山水癖。極目送斜暉，寥寥海天碧。（見影印文淵閣《四庫全書》本《福建通志》卷七六。）。
鶴詩 僧可
紅塵無繫澤（《詩學指南》本作「縛」），碧落自翱翔。（見《吟窗雜錄》卷十四正字王玄《詩中旨格》。）。
題羅霄洞 德最
江南二月共無邊，谿行十里花爭妍。兒童且莫吹羌笛，我欲臨流枕石眠。（見《古今禪藻集》卷七。）。
遊雲門寺之一 德圓
晉代雲門寺，尋常豈易名。難關千嶠色，不鎻亂泉聲。樹石煙中老，香鐙雪後清。伊余來扣寂，猨鳥共忘情。（同前書卷四。）（按：《遊雲門寺》二首，其二已收《全唐詩續補遺》卷二十。）。
悟道頌 慧集法師
普光初學道，無邊世界動。迴天復轉地，併入一毛孔。（見《宗鏡錄》卷一○○。）。
敬贈張晧兄 趙志
昔我背准時，淄庭叨筮仕。及君飛蓋夕，梁墀擅詩史。聯文日華上，接絢陽臺裏（此字原殘）。東閣奉賓遊，西園追宴喜。謬此梁松筠，相彼歷冬春。連璧交逾密，斷金情更親。林中浮淥蟣，濠際躍頳鱗。自然知管鮑，寧止挹雷陳。歡娛樂相樂，放曠尋巖壑。原野縈心神，琴罇諧賞託。蕭深（周改爲「森」）對風景，顧歩披花藥。煙霞牙{丿爲丶}縈暎，蔦蘿紛苒弱。淹留窮[眺]（晀）翫，麗藻方輝煥。逸唱子爲輕，課拙余成憚。聯翩限從[役]（伇），雲雨俄分散。各下澘然淚，共切離羣歡。長望關河阻，結思徒延佇。春鶯啼故林，秋鴈誼幽渚。空悲結霜霰，無由欣晤語。時閱贈離章，持用寬羈緒。上善冠前良，弈葉播餘芳。丹[穴]（宄）摛鸞[鳳]（〖風〗從周校改），玄岫吐珪璋。墻仞攸倫孔，陂澄固偶黃。司文踐蓬閣，刊冊染芸香。咸揖銅墨才，寔資瑚璉器。簡牘聞尚父，灌壇初歷試。誰當嗣往哲？君子紹斯位。感神既不殊，非熊寧有異。非熊在渭川，佐聖佇光先。語德雖云類，比迹詎同年？琱蟲開製錦，乳翟應鳴絃。何止高無二，終期掩半千。自揣無庸質，濫爾承朝顧。本之三（疑當作「王」）生能，遂踐龐公路。望古承清白，脩今恧尸素。何以嗣餘基？履冰期歲暮。索居睽宴語，每恨離筵促。下車忽相遇，適願於斯足。言志悅披沙，放情欣倚玉。豈唯忘鄭恡，復此陳心曲。重敘舊嬉遊，芳巵幾獻酬。蟬吟催晚夏，鴻響應新秋。風氣清幽谷，雲陰澹淺流。寫懷憑動際，長歌遣四愁。